Polis kesan waris mayat wanita mangsa bunuh
Oleh SITI KAMILAH MUSTAPHA

16 Julai 2020, 9:25 am
KAMPAR – Polis kini sedang mengesan waris mayat wanita dipercayai dibunuh yang ditemui terapung di Sungai Kampar, Malim Nawar awal Julai lalu.
Ketua Polis Daerah Kampar, Superintendan Hasron Nazri Hashim berkata, identiti sebenar mangsa yang dianggarkan berusia 40-an itu masih belum dikenal pasti sehingga kini.
“Tindakan untuk mengesan waris mangsa masih diteruskan walaupun kita sudah mewar-warkan mengenainya melalui saluran media tempatan.
“Mayat mangsa kini berada di Bilik Mayat Hospital Kampar dan hasil bedah siasat mendapati punca kematian mangsa disebabkan hentakan objek tumpul di kepalanya,” katanya dalam satu kenyataan di sini hari ini.
Tambah Hasron Nazri, pihaknya sedang menunggu ujian toksikologi dan perbandingan deosiribonukleik (DNA) Jabatan Kimia Malaysia dalam usaha mengenal pasti mangsa.
“Kes diklasifikasikan di bawah Seksyen 302 Kanun Keseksaan kerana membunuh.

“Orang ramai yang mempunyai maklumat berkaitan kes diminta tampil bagi melengkapkan siasatan. Sebarang maklumat boleh disalurkan kepada Inspektor Mohd Firdaus Jamil di talian 019-2689481. – K! ONLINE


Lelaki Nigeria dituduh bunuh Ketua Jururawat Hospital Serdang
Oleh MOHD YUNUS YAKKUB

16 Julai 2020, 11:06 am
SHAH ALAM – Seorang lelaki warga Nigeria mengaku tidak bersalah atas pertuduhan membunuh Ketua Jururawat Hospital Serdang tahun lalu di Mahkamah Tinggi di sini hari ini.
Tertuduh, Alowonle Oluwajuwon Gilbert, 37, membuat pengakuan tersebut selepas pertuduhan dibacakan dalam bahasa Inggeris di hadapan Hakim Ab. Karim Ab. Rahman.
Berdasarkan pertuduhan, Alowonle didakwa membunuh Siti Kharina Mohd. Kamarudin, 40, di sebuah unit Kondominium Third Avenue,  Cyberjaya di sini antara pukul 12.41 pagi, 9 Mei hingga 2.30 petang, 15 Mei tahun lalu.
Justeru, tertuduh didakwa mengikut Seksyen 302 Kanun Keseksaan yang memperuntukkan hukuman gantung sampai mati jika disabitkan kesalahan.

Siti Kharina

Pendakwaan dikendalikan Timbalan Pendakwa Raya, Ahmad Nazneen Zulkifli manakala tertuduh diwakili peguam Datuk Hazizah Kassim.
Mahkamah kemudiannya menetapkan 13 Ogos depan sebagai tarikh sebutan semula kes dan penyerahan gambar kejadian kepada pihak pembelaan.

Sementara tarikh perbicaraan pula ditetapkan selama enam hari iaitu pada  1, 2, 3, 15, 21 dan 22 September depan.
Kosmo! pada 17 Mei tahun lalu melaporkan misteri kehilangan seorang Ketua Jururawat Hospital Serdang akhirnya terjawab apabila mayat wanita  itu ditemui di sebuah kondominium sewa di Cyberjaya dekat sini pada 15 Mei tahun lalu.
Penemuan mayat Siti Kharina terbongkar hasil maklumat orang awam yang melihat darah mengalir keluar dari salah satu pintu kediaman terbabit kira-kira pukul 2.30 petang. – K! ONLINE


Vettel kuat dikait sertai Racing Point
Oleh KOSMO!

17 Julai 2020, 3:24 pm
LONDON – Juara dunia Formula Satu (F1), Sebastian Vettel dilapor mempertimbang peluang menyertai pasukan Racing Point selepas kontraknya berakhir bersama Ferrari hujung musim ini.
Pelumba kelahiran Jerman itu mengakui masih belum mendapat sebarang tawaran daripada mana-mana pasukan selepas Ferrari membuat keputusan membawa masuk Carlos Sainz Jr. untuk bergandingan bersama Charles Lecrec musim depan.
Pemilik Racing Point ketika ini, Lawrence Stroll dilaporkan telah bersedia memberikan tempat buat Vettel untuk menjadi pelumbanya musim depan dengan beberapa tawaran menarik.
Jika Vettel bersetuju, bermakna juara dunia empat kali itu akan beraksi bersama pasukan itu yang akan menukar nama  kepada Aston Martin F1 Team.
“Apa yang saya boleh katakan ketika ini, masih belum ada berita menarik mengenai masa depan saya dalam saingan F1. Semua pilihan seperti bersara, berhenti ataupun menyertai pasukan lain masih terbuka.
“Mengenai khabar angin menyertai Racing Point ia adalah sekadar berita sahaja. Sebelum ini saya juga melakukan perbincangan dengan Renault tetapi ia sekadar pertemuan biasa sahaja. Jadi, ia masih terbuka,” kata Vettel.

Jika Racing Point membuat keputusan untuk mendapatkan khidmat Vettel, mereka terpaksa menggugurkan Sergio Perez tetapi pelumba kelahiran Mexico itu masih mempunyai kontrak hingga musim 2022. – AGENSI
VETTEL mendedahkan bahawa tiada keputusan dibuat mengenai masa depannya setakat ini. – AFP


Tunku Azizah terharu dianugerahkan Pingat Perkhidmatan WAGGGS
Oleh AHMAD SHAHERMAN SHAMSURI

17 Julai 2020, 5:38 pm
KUALA LUMPUR – Raja Permaisuri Agong, Tunku Azizah Aminah Maimunah Iskandariah berkenan menerima pengiktirafan tertinggi dengan dianugerahkan Pingat Perkhidmatan Persatuan Pandu Puteri dan Pengakap Puteri Sedunia (WAGGGS) semalam.
Pengumuman rasmi berhubung perkara itu dibuat melalui saluran YouTube WAGGGS oleh Pengerusi Lembaga WAGGGS Sedunia, Ana Maria Mideros hari ini.
Kata saluran itu, ia dianugerahkan kepada Tunku Azizah susulan penglibatan, perkhidmatan serta sumbangan luar biasa Seri Paduka dalam persatuan itu sama ada di peringkat nasional mahupun global.
“Pihak kami sangat berterima kasih di atas komitmen tidak berbelah bahagi Tunku Azizah dan ia terserlah melalui pencapaian serta peranan Seri Paduka.
“Anugerah ini diberikan sebagai pengiktirafan khas atas dedikasi dan sokongan Tunku Azizah yang tidak pernah kenal lelah untuk pergerakan,” katanya.
Pingat Perkhidmatan itu adalah pengiktirafan tertinggi diberikan WAGGGS kepada individu cemerlang yang mempamerkan perkhidmatan luar biasa kepada pertubuhan Pandu Puteri dan Pengakap Puteri pada peringkat nasional serta global.

Tunku Azizah pernah menyandang gelaran Yang Dipertua Persatuan Pandu Puteri Pahang serta Timbalan Yang Dipertua Persatuan Pandu Puteri Malaysia.
Pada 2015, baginda berkenan menjadi Penaung Diraja Sahabat Asia Pasifik Persatuan Pandu Puteri (EAPW) membabitkan keanggotaan dari 27 negara di rantau Asia Pasifik. – K! ONLINE


Jeritan mangsa gagalkan aksi samun bersenjata
Oleh MOHD YUNUS YAKKUB

17 Julai 2020, 5:31 pm
KLANG – Jeritan seorang wanita berjaya menyelamatkan diri dan ahli keluarga yang lain daripada disamun dalam kejadian di Taman Mutiara Bukit Raja di sini semalam.
Ketua Polis Daerah Klang Utara, Asisten Komisioner Nurulhuda Mohd Salleh berkata, kejadian berlaku pukul 9.39 malam apabila empat suspek dengan dua daripadanya bersenjatakan parang meluru masuk ke dalam rumah mangsa.
“Mangsa yang terkejut kemudiannya menjerit meminta pertolongan dengan meluru keluar daripada rumahnya.
“Lima minit kemudiannya kesemua suspek kemudiannya melarikan diri menggunakan sebuah kenderaan yang dipandu oleh rakan suspek yang menunggu di luar rumah tersebut,” katanya dalam kenyataan di sini hari ini.
Kata beliau, tiada sebarang kecederaan dialami dengan kerugian hanya melibatkan sebuah telefon bimbit.
Jelas Nurulhuda, usaha mengesan kesemua suspek sedang dijalankan dan kes disiasat mengikut Seksyen 395/397 Kanun Keseksaan.

Terdahulu, video berdurasi 2minit 2 saat yang memaparkan kejadian samun itu tular di laman sosial Facebook. – K! ONLINE


Peniaga roti di tahan disyaki jual tambah nilai judi online
Oleh MOHD AZLI ADLAN

17 Julai 2020, 5:38 pm
KUALA TERENGGANU – Seorang peniaga kedai roti di Kampung Che Wan, Kijal, Kemaman ditahan polis kerana disyaki terlibat dalam aktiviti menjual tambah nilai judi online secara haram,  Ahad lalu.
Dalam serbuan pukul 3.45 petang, wanita berusia 43 tahun itu ditahan ketika disyaki sedang melakukan urus niaga menjual tambah nilai judi online dengan seorang pelanggan.
Ketua Polis Daerah Kemaman, Superintendan Hanyan Ramlan berkata, pelanggan tersebut yang merupakan seorang lelaki berusia 28 tahun turut diberkas bagi membantu siasatan.
“Siasatan awal mendapati suspek berselindung di sebalik perniagaan menjual roti dan barangan runcit yang beroperasi di rumahnya bagi aktiviti penjualan tambah nilai judi atas talian terbabit.
“Kebanyakan pelanggan suspek dipercayai terdiri daripada penduduk yang menetap di beberapa kawasan rancangan felda di sekitar Chukai, Kemaman,” katanya kepada Kosmo! di sini hari ini.
Hanyan memberitahu, pihaknya merampas tiga telefon bimbit pelbagai jenama yang disyaki digunakan dalam aktiviti menjual tambah nilai judi online itu.

Katanya, wang tunai berjumlah RM55 dipercayai hasil kegiatan haram itu turut dirampas.
“Kes disiasat mengikut Seksyen 4A (a) Akta Rumah Judi Terbuka 1953 dan Seksyen 4B (a) akta sama.
“Tenaga Nasional Berhad juga telah diarahkan untuk melakukan operasi pemotongan bekalan elektrik di premis suspek mengikut Seksyen 21 A (1) Akta Rumah Judi Terbuka 1953,” katanya. – K! ONLINE


74 positif Covid-19 dikesan di pintu masuk KLIA dan KLIA 2
Oleh MOHD RASDAN AHMAD

17 Julai 2020, 5:43 pm
KUALA LUMPUR- Seramai 74 individu yang baru tiba dari luar negara menerusi pintu masuk Lapangan Terbang Antarabangsa Kuala Lumpur (KLIA) dan KLIA 2 disahkan positif COVID-19.
Menteri Kanan Keselamatan, Datuk Seri Ismail Sabri Yaakob berkata, keseluruhannya terdapat 19,372 individu yang disaring di pintu masuk KLIA dan KLIA 2 dengan 19,298 diuji negatif COVID-19 dan sedang menjalani proses kuarantin wajib di kediaman masing-masing.
“Seramai 74 individu yang didapati positif dan telah dihantar ke hospital untuk rawatan.
“Semalam pula, seramai 594 rakyat Malaysia telah pulang ke tanah air melalui KLIA dan KLIA2 dari Singapura, Indonesia, UAE, Oman, Kemboja dan Jepun dengan hanya seorang individu telah dibawa ke hospital,” ujarnya melalui satu kenyataan di sini hari ini. – K! ONLINE


PM nafi tawar Mohd. Shafie jawatan TPM
Oleh ZULKIFLI MANZOR

17 Julai 2020, 5:23 pm
KUALA LUMPUR – Perdana Menteri, Tan Sri Muhyiddin Yassin menafikan dakwaan beliau menawarkan jawatan Timbalan Perdana Menteri kepada Datuk Seri Mohd. Shafie Apdal pada Mac lalu.
Menurutnya, dakwaan dibuat Mohd. Shafie dalam satu wawancara itu hanya andaian Presiden Parti Warisan Sabah (Warisan) tersebut.
“Saya ingin menegaskan bahawa saya tidak pernah sekalipun menawarkan jawatan Timbalan Perdana Menteri kepada beliau selepas saya menjadi Perdana Menteri.
“Saya menyifatkan kenyataan Mohd. Shafie dalam wawancara itu yang menyatakan ‘Beliau tidak menyebutnya, tetapi saya tahu mengenai hal itu’ sebagai tidak benar. Kenyataan itu adalah andaian beliau semata-mata, ” katanya dalam satu kenyataan media hari ini.
Mohd. Shafie dalam satu wawancara dengan sebuah portal berita pada 14 Julai lalu mendakwa Perdana Menteri pernah menawarkan beliau menyertai kabinet Perikatan Nasional (PN) sebagai timbalannya.
Beliau mendakwa tawaran berkenaan dibuat untuk mendapatkan sokongan Warisan bagi memperkuatkan PN. K! ONLINE


Syamel, Ernie nafi kahwin tahun depan
Oleh MOHD. HAIKAL ISA

17 Julai 2020, 5:22 pm
KUALA LUMPUR – Dikhabarkan bakal mendirikan rumah tangga tahun hadapan, pasangan duet Syamel dan Ernie sekeras-kerasnya menafikan perkara tersebut.
Syamel atau nama sebenarnya, Syameel Aqmal Mohd. Fodzly, 27, berkata, dia dan Ernie hanya berkawan rapat dan tidak mempunyai perancangan langsung untuk berkahwin setakat ini.
“Kalau sudah ada perancangan ke arah itu (berkahwin), saya sendiri akan beritahu kepada kawan-kawan media. Baik saya dan Ernie, kami tidak pernah membuat pengumuman akan berkahwin dalam masa terdekat atau tahun hadapan.
“Barangkali, apa yang Ernie maksudkan dalam temubual baru-baru ini adalah usia semakin mencemburui dan itu membuatkan dia ingin menamatkan zaman bujang andai jodoh sudah sampai.
“Dengan saya atau dengan lelaki lain, itu semua ketentuan Ilahi,” katanya ketika dihubungi Kosmo! Online sebentar tadi.
Dalam pada itu, Ernie atau nama sebenarnya, turut menafikan yang dia ada mengeluarkan kenyataan akan berkahwin dengan rakan duetnya itu tahun hadapan.

“Kenyataan saya disalaherti dan disalahtafsir. Saya memang ingin berkahwin kerana bagi saya itu impian seorang orang apatah lagi saya akan menginjak usia 29 tahun hadapan.
“Saya juga ada menyebut ciri-ciri calon suami ada pada Syamel. Itu saya akui tapi memberi pengesahan akan berkahwin tahun hadapan dengan dia, itu tidak betul.
“Sebagai seorang wanita, saya sedar tidak manis untuk mengeluarkan kenyataan sebegitu. Apapun, saya mohon maaf andai kenyataan saya berhubung perihal ini disalaherti orang ramai,” kata pelantun lagu Ku Bersuara itu.
Terdahulu, sebuah portal tempatan muncul dengan sekeping artikel yang seperti memberi pengesahan pasangan duet yang cukup dikenali lagu Aku Cinta itu akan bergelar suami isteri pada tahun hadapan. – K! ONLINE


Polis tumpaskan Geng Karu, tahan lapan suspek
Oleh EDDY AQMAL MOHAMED HAMIDI

17 Julai 2020, 3:21 pm
SUNGAI BULOH – Kelicikan sebuah kumpulan dikenali Geng Karu yang aktif melakukan kegiatan samun dan pecah rumah akhirnya terbongkar dalam beberapa siri serbuan di sekitar Selangor sejak 10 Julai lalu.
Ketua Polis Daerah Sungai Buloh, Superintendan Shafa’aton Abu Bakar berkata, serbuan dilakukan oleh sepasukan anggota dan pegawai dari Bahagian Siasatan Jenayah Ibu Pejabat Polis Daerah (IPD) Sungai Buloh di beberapa lokasi berdasarkan hasil risikan.
“Serbuan dan tangkapan dilakukan di Bandar Sri Damansara, Taman Datuk Ahmad Razali Ampang, Jalan Bunga Tanjung dan Pangsapuri Program Perumahan Rakyat(PPR) Seksyen 26 Shah Alam, Bandar Baru Sungai Buloh dan rumah kustar Hospital Sungai Buloh.
“Pihak polis turut menahan lapan ahli kumpulan termasuk tiga wanita berusia 15 hingga 37 tahun yang disyaki aktif melakukan kegiatan samun serta pecah rumah sejak awal tahun 2019,” katanya pada sidang akhbar di IPD Sungai Buloh di sini hari ini.
Menurut Shafa’aton, siasatan yang dilakukan mendapati kumpulan berkenaan diketuai oleh seorang lelaki yang dikenali sebagai Karu, 25, dan menyasarkan rumah kediaman serta flat selain aktif melakukan samun di tepi jalan.
“Semakan yang dilakukan mendapati enam daripada suspek mempunyai rekod jenayah lampau melibatkan samun, pecah rumah serta dadah malah seorang daripada mereka mempunyai 15 rekod jenayah lampau termasuk dua kali ditahan di bawah Akta Pencegahan Jenayah (POCA) 1959.

“Soal siasatan yang dilakukan juga mendapati kesemua suspek yang ditahan mempunyai hubungan keluarga selain rakan. Penahanan ini dipercayai mampu menyelesaikan 30 kes di daerah Sungai Buloh, Gombak, Shah Alam dan Sentul,” katanya.
Jelas Shafa’aton, pihak polis turut merampas pelbagai barangan seperti barang kemas, televisyen dan telefon bimbit yang dianggarkan bernilai kira-kira RM80,000.
“Kumpulan ini akan menjual barangan hasil samun dan pecah rumah yang diperoleh kepada kedai pajak gadai, orang perseorangan disamping untuk kegunaan sendiri.
“Kesemua suspek kini ditahan reman sehingga 18 Julai dan kes disiasat di bawah Seksyen 395 kerana samun dan Seksyen 457 Kanun Keseksaan kerana pecah rumah,” jelasnya. – K!ONLINE


Bomba bantu bawa pesakit obesiti ke hospital
Oleh MOHD SYALMIZI HAMID

17 Julai 2020, 5:40 pm
SEBERANG PERAI – Pihak Hospital Seberang Jaya (HSJ) di sini terpaksa menggunakan khidmat anggota bomba untuk mengangkat dan membawa seorang pesakit yang mengalami masalah obesiti ke Hospital Pulau Pinang (HPP) di George Town hari ini.
Usaha yang dilakukan kira-kira pukul 1.45 petang itu disertai oleh enam anggota bomba dari Balai Bomba dan Penyelamat Perai di sini.

Pesakit wanita seberat 150 kilogram terpaksa menaiki lori untuk dibawa ke HPP di George Town hari ini.

Jurucakap Jabatan Bomba dan Penyelamat negeri berkata, khidmat mereka diperlukan berikutan pesakit berkenaan mengalami berat badan berlebihan dan terpaksa dibawa menggunakan lori milik agensi itu.
“Pesakit tersebut adalah seberat kira-kira 150 kilogram.
“Dia yang dirawat di HSJ perlu dibawa ke HPP hari ini kerana mempunyai temu janji dengan hospital itu,” katanya kepada pemberita di sini hari ini.
Difahamkan, dua petugas HSJ turut menemani pesakit berkenaan sepanjang perjalanan ke HPP. -K! ONLINE


Wan Kuzri sedia rebut tempat dalam skuad B-19
Oleh MUHAMAD ARDIE PUTRA SUHAIMI

17 Julai 2020, 3:49 pm
PEMAIN negara kelahiran Amerika Syarikat (AS), Wan Kuzri Wan Ahmad Kamal mengakui cukup teruja dapat menyertai kem latihan pusat skuad Bawah 19 (B-19) bagi persediaan menghadapi Kejohanan Konfederasi Bola Sepak Asia (AFC) B-19 di Uzbekistan pada Oktober depan.
Terdahulu, bintang muda yang mewakili Akademi Bola Sepak St. Louis telah melengkapkan kuarantin wajib selama dua minggu dan diuji negatif Covid-19 sebelum diberi lampu hijau untuk sertai latihan di Wisma FAM, Petaling Jaya bermula Khamis lalu.
Kata Wan Kuzri yang juga adik kepada pemain Sporting Kansas City, Wan Kuzain, kehadirannya diharap boleh memberi impak tambahan buat pasukan bimbingan Brad Maloney berdasarkan pengalamannya menjalani latihan di AS sebelum ini.
“Saya berusaha untuk menyesuaikan diri secepat mungkin dan lihat bagaimana saya boleh membantu pasukan. Apa yang penting, saya perlu buktikan dulu keupayaan di hadapan barisan jurulatih.
“Mengenai corak permainan, apa yang saya akan tampilkan di sini sama sahaja seperti di AS. Bola sepak Malaysia dan Amerika Syarikat juga tidak banyak beza cuma mereka memiliki kelebihan fizikal.” katanya ketika ditemui pada sesi latihan di Wisma FAM, Khamis lalu.
Mengulas lanjut, pemain posisi tengah berusia 18 tahun itu turut mengakui abangnya, Wan Kuzain banyak memberikan nasihat kepadanya sebelum menyertai skuad negara.

“Dia (Wan Kuzain) berpesan inilah masanya untuk menimba ilmu dan pengalaman di peringkat lebih tinggi terutama dapat mewakili skuad kebangsaan,” katanya.
Kejohanan AFC U-19 2020 dijadualkan berlangsung bermula 14 hingga 31 Oktober di Uzbekistan.
Kejohanan ini penting buat skuad remaja Harimau Malaya kerana ia menjadi pusingan kelayakan ke Piala Dunia B-20 yang akan berlangsung di Indonesia pada tahun depan.
Malaysia diundi berada dalam Kumpulan D bersama tiga jaguh Asia Barat iaitu Qatar, Tajikistan dan Yaman.


Gempa bumi 6.8 pada skala richter gegar Papua New Guinea
Oleh AHMAD SHAHERMAN SHAMSURI

17 Julai 2020, 12:35 pm
KUALA LUMPUR – Jabatan Meteorologi Malaysia (Met Malaysia) memaklumkan satu kejadian gempa bumi dilaporkan berlaku di Timur Rantau New Guinea, kira-kira 10.50 pagi tadi.
Met Malaysia melalui Facebooknya berkata, gempa bumi kuat berukuran 6.8 pada skala richter itu dilaporkan berpusat di 117 km barat laut Popondetta pada kedalaman 92 km.
Bagaimanapun, tiada sebarang ancaman tsunami dikeluarkan kepada Malaysia akibat gempa berkenaan. K! ONLINE


Sultan Selangor benarkan tambah jemaah solat fardu dan Jumaat
Oleh MOHD YUNUS YAKKUB

17 Julai 2020, 10:43 am
SHAH ALAM – Masjid dan surau di Selangor dibenarkan menambah bilangan jemaah bagi solat fardu dan Jumaat mengikut jumlah kapasiti sebenar ruang solat bermula hari ini.
Pengarah Jabatan Agama Islam Selangor, Mohd. Shahzihan Ahmad berkata, kebenaran penambahan jemaah itu selepas mendapat perkenan daripada Sultan Selangor, Sultan Sharafuddin Idris Shah dengan memastikan penjarakan sosial 1.5 meter.
“Pelaksanaannya berkuat kuasa hari ini di semua masjid termasuk surau yang diberi kebenaran khas solat fardu Jumaat oleh Majlis Agama Islam Selangor (MAIS).
“Bagaimanapun, kehadiran jemaah muslimat (wanita) adalah tidak dibenarkan kecuali di Masjid Diraja Tengku Ampuan Jemaah, Bukit Jelutong dan Masjid Diraja Raja Haji Fi Sabilillah, Cyberjaya,” katanya dalam satu kenyataan di sini hari ini.
Menurutnya, para jemaah yang ingin menunaikan solat Jumaat perlu melalui proses pendaftaran dan penggiliran yang telah ditetapkan sebelum ini.
Ujarnya, manakala solat fardu lima waktu dilaksanakan dengan kaedah kehadiran jemaah secara terbuka adalah sehingga kapasiti sebenar ruang solat selepas penjarakan sosial 1.5 meter dipenuhi atau diisi.

“Prosedur operasi standard (SOP) perlu dipatuhi seperti berada dalam keadaan berwuduk dari rumah, memakai pelitup muka, membawa sejadah sendiri dan sihat serta tidak bergejala iaitu bacaan suhu tidak melebihi 37.5 celcius.
“Selain itu, jemaah perlu menggunakan cecair pembasmi kuman atau membersihkan tangan, hadir lebih awal ke masjid atau surau Kebenaran Khas Jumaat (sebelum azan pertama berkumandang) dan sentiasa mematuhi dan menjaga penjarakan sosial,” jelasnya.
Mengulas lanjut, beliau menegaskan JAIS akan menubuhkan satu jawatankuasa khas bagi memantau pematuhan SOP oleh pihak masjid dan surau oleh jemaah.
“Tindakan tegas akan diambil terhadap sebarang pelanggaran SOP dan JAIS tidak teragak-agak menarik semula kelonggaran yang diberikan demi menjaga keselamatan dan kemaslahatan para jemaah serta imej agama Islam,” katanya.
Sebelum ini, seramai 1,000 orang ditetapkan bagi solat Jumaat dan fardu bagi Masjid Sultan Salahuddin Abdul Aziz Shah, Shah Alam; Masjid Tengku Ampuan Jemaah, Bukit Jelutong dan Masjid Raja Haji Fi Sabilillah, Cyberjaya.
Sementara, 500 orang bagi semua masjid lain dan 40 orang bagi surau kebenaran solat dan surau lain. – K! ONLINE


Real julang gelaran La Liga ke-34
Oleh MOHD KHAIRI MOHAMAD

17 Julai 2020, 10:56 am
MADRID – Kelab gergasi Sepanyol, Real Madrid dinobatkan sebagai juara La Liga buat kali ke-34 selepas berjaya merekodkan kemenangan 2-1 ke atas Villarreal ketika saingan masih berbaki satu perlawanan.
Pencabar terdekat, Barcelona terpaksa berpuas hati di tangga kedua liga selepas tewas mengejut 1-2 kepada Osasuna di Camp Nou sekali gus ketinggalan tujuh mata apabila hanya mengutip 79 mata berbanding The Galacticos yang meraih 86 mata.
Pengendali Real, Zinedine Zidane mengakui sangat gembira dapat membantu pasukan menjuarai La Liga buat kali pertama selepas musim 2017 sekali gus menamatkan dominasi Barcelona.
“Ini adalah kejayaan yang paling manis buat pasukan kami dan saya sangat gembira. Tidak keterlaluan untuk mengatakan bahawa trofi La Liga lebih bermakna berbanding Liga Juara-Juara Eropah kerana persaingannya cukup sengit.
“Secara peribadi, saya beranggapan kami adalah pasukan terbaik di Sepanyol tahun ini, bukan sahaja mengutip mata lebih tinggi, malah komitmen pemain sepanjang musim cukup luar biasa,” katanya. – AGENSI
ZIDANE dijulang oleh para pemainnya selepas mereka muncul juara La Liga musim ini. – AFP


Harga ayam naik melampau
Oleh KOSMO!

17 Julai 2020, 11:27 am
KUALA LUMPUR – Rata-rata pengguna merungut apabila harga ayam segar naik mendadak hingga membebankan mereka sejak Perintah Kawalan Pergerakan yang dilaksanakan Mac lalu. Harga ayam di ibu negara didakwa naik antara RM8.50 ke RM10 sekilogram manakala tinjauan di Pulau Pinang pula mendapati ada peniaga menjualnya sehingga RM11 sekilogram. Pekerja kedai makan, Rosnah Bakhtiar, 55, mendakwa, kenaikan harga itu berlaku secara berperingkat. “Harga ayam naik sedikit demi sedikit sejak beberapa minggu lalu. Dulu sekitar RM6 atau RM7 lebih sahaja sebelum jadi…
“Harga ayam naik sedikit demi sedikit sejak beberapa minggu lalu. Dulu sekitar RM6 atau RM7 lebih sahaja sebelum jadi lebih RM8.50 sekilogram.
“Ia membebankan orang ramai termasuk peniaga kedai makan,” dakwa seorang pengguna ketika ditemui dipasar borong di Jalan Raja Bot di sini semalam.
Daftar/log in di sini untuk berita penuh.


Langkah tepat tidak laksana PPSMI – DBP
Oleh MOHD RASDAN AHMAD

17 Julai 2020, 2:51 pm
KUALA LUMPUR – Dewan Bahasa dan Pustaka (DBP) menyifatkan keputusan Kementerian Pendidikan untuk tidak melaksanakan semula Program Pengajaran Sains dan Matematik dalam bahasa Inggeris (PPSMI) semalam sebagai tepat kerana tiada keperluan untuk berbuat demikian.
Pengerusi Lembaga Pengelola DBP, Profesor Datuk Dr. Awang Sariyan berkata, semua kajian menunjukkan PPSMI tidak berjaya mencapai bekas Perdana Menteri, Tun Dr. Mahathir Mohamad untuk meningkatkan penguasaan bahasa Inggeris dan pencapaian pelajar dalam mata pelajaran Sains dan Matematik.
“Di sebalik perbelanjaan besar yang melebihi RM5 bilion, pencapaian PPSMI hanya sekitar tiga peratus dan menyebabkan kemerosotan yang nyata bagi pencapaian pelajar dalam mata pelajaran Bahasa Inggeris, Sains dan Matematik.
“Rata-rata kajian menunjukkan bahawa lebih 70 peratus pelajar dan guru tidak menganggap PPSMI sebagai program yang tepat bagi hasrat peningkatan penguasaan bahasa Inggeris, Sains dan Matematik,” katanya melalui satu kenyataan menerusi akaun Facebook miliknya hari ini.
Tambahnya, sebelum ini, Kementerian Pendidikan ketika diterajui Perdana Menteri, Tan Sri Muhyiddin Yassin pada tahun 2011 telah memutuskan untuk memansuhkan PPSMI setelah mengambil kira kajian daripada pelbagai pihak yang jelas menunjukkan kesilapan dan kegagalan program itu. – K! ONLINE


Gangguan air di Selangor, Kuala Lumpur pulih sepenuhnya
Oleh AHMAD SHAHERMAN SHAMSURI

17 Julai 2020, 10:34 am
KUALA LUMPUR – Ganguan bekalan air berjadual melibatkan lima wilayah di sekitar Selangor dan Kuala Lumpur sejak Selasa lalu, telah pulih sepenuhnya.
Ketua Komunikasi Korporat Pengurusan Air Selangor Sdn. Bhd. (Air Selangor) Elina Baseri berkata, gangguan melibatkan 420,000 akaun pengguna di 290 kawasan itu telah pulih sepenuhnya  kira-kira pukul 10.30 pagi tadi.
“Gangguan bekalan di semua lima wilayah Kuala Langat, Kuala Lumpur, Gombak, Klang/Shah Alam dan Petaling telah pulih sepenuhnya.
“Air Selangor mengucapkan ribuan terima kasih di atas kerjasama baik daripada pengguna dan juga semua warga kerja Air Selangor yang bertugas semasa misi bantuan dijalankan,” katanya dalam satu kenyataan di sini hari ini.
Elina berkata, pengguna disarankan untuk memuat turun aplikasi telefon pintar Air Selangor di Google Play Store atau Apps Store untuk info terkini bekalan air.
“Pengguna juga boleh merujuk laman sosial Facebook, Instagram dan Twitter Air Selangor atau dengan melayari laman sesawang www.airselangor.com untuk pertanyaan dan bantuan,” katanya.

Pada 6 Julai lalu, Air Selangor memaklumkan 420,000 akaun pengguna di 290 kawasan di Petaling, Klang, Gombak, Kuala Langat dan Kuala Lumpur, akan mengalami gangguan bekalan air berjadual bermula 14 hingga 17 Julai ini berikutan kerja penambahbaikan Loji Rawatan Air Sungai Selangor Fasa 3 (LRA SSP3).-K! ONLINE


Benzema mula rindu pulang ke Lyon
Oleh MOHD KHAIRI MOHAMAD

17 Julai 2020, 10:46 am
MADRID – Penggempur utama Real Madrid, Karim Benzema mengakui sangat teruja untuk kembali ke kelab lamanya, Olympique Lyon jika kariernya bersama gergasi Sepanyol itu berakhir.
Bekas ejen pemain berkenaan, Karim Djaziri mendedahkan, para peminat Lyon hanya perlu menunggu sedikit masa lagi untuk menyaksikan Benzema yang dianggap pemain terbaik pernah dilahirkan pasukan itu kembali ke Stadium Groupama.
Bagaimanapun, Benzema melalui tempoh yang cukup cemerlang musim ini di Santiago Bernabeu dengan memainkan peranan penting untuk membawa pasukan itu menjuarai La Liga musim ini selepas mereka kehilangan Cristiano Ronaldo.
Mengumpul 19 gol dalam 35 aksi liga, Benzema layak untuk diberikan kontrak lanjutan ketika kontrak semasanya berakhir pada 2022 atau dia akan kembali ke Lyon untuk mengakhiri kariernya sebagai bintang bola sepak.
“Situasi yang berlaku ketika ini adalah Benzema menikmati musim terbaik seperti yang diidamkan oleh semua pemain bola sepak. Beraksi di Madrid, mempunyai hubungan yang baik dengan jurulatih dan menikmati populariti dalam kalangan peminat menjadikannya sempurna.
“Bagaimanapun, sejak dia meninggalkan Lyon, satu-satunya impian yang mahu dilunaskan adalah untuk kembali menyertai pasukan itu. Kekecewaan yang paling besar buat Benzema adalah Lyon mara ke pentas Liga Juara-Juara selepas dia meninggalkan pasukan itu,” katanya. – AGENSI

BENZEMA hanya memilih untuk kembali ke kelab lamanya, Lyon jika kariernya di Santiago Bernabeu berakhir. – AFP


Rossi bawa kru terbaik ke Petronas SRT
Oleh KOSMO!

17 Julai 2020, 11:11 am
LONDON – Juara dunia tujuh kali MotoGP , Valentino Rossi mahu membawa semua kru terbaiknya menyertai pasukan Petronas Sepang Racing Team (SRT) musim depan.
Rossi dilaporkan hampir pasti akan bertukar tempat dengan pelumba SRT, Fabio Quartararo yang telah sah menandatangani kontrak dua tahun dengan pasukan Monster Energy Yamaha sehingga 2022.
Sejak beraksi pada saingan kelas tertinggi, Rossi sentiasa membawa kesemua kru setiap kali menyertai pasukan berbeza
Pelumba Itali itu pernah membawa semua kru terbaiknya dari Honda ke Yamaha (2004), Yamaha ke Ducati (2011) dan Ducati ke Yamaha (2013).
“Saya telah berbincang dengan Yamaha dan  mahu meneruskan perlumbaan dalam saingan MotoGP. Saya juga telah mendapat kebenaran dari Yamaha dan saya juga telah berunding bersama Petronas. Ketika ini ia semakin hampir untuk direalisasikan.
“Ketika ini saya belum menandatangani sebarang perjanjian kerana segalanya masih belum tersedia selain kami perlu membina sebuah pasukan baharu. Saya rasa mungkin terdapat perubahan besar dimana saya dan Fabio akan bertukar posisi.

“Saya rasa ia akan selesai tidak lama lagi,” kata Rossi.
Difahamkan Rossi mahu mengekalkan krew terbaiknya seperti David Munoz, Matteo Flamigni, Alex Briggs.

ROSSI adalah pelumba yang sentiasa mengekalkan kru setiap kali berpindah pasukan. – AFP

Sementara itu, Fabio turut menjelaskan perkara yang sama dan mahu membawa krew terbaiknya menyertai pasukan pengeluar musim depan.
“Sudah pasti saya mahu membawa kru terbaik ke pasukan pengeluar nanti. Saya akan buat keputusan mengenai perkara tersebut tidak lama lagi,” kata Fabio. – AGENSI


Bekas pemandu diarah bela diri bunuh isteri, anak
Oleh MOHD YUNUS YAKKUB

17 Julai 2020, 2:37 pm
SHAH ALAM – Seorang bekas pemandu lori diperintah membela diri oleh Mahkamah Tinggi di sini hari ini atas tuduhan membunuh isteri dan anak perempuannya empat tahun lalu.
Hakim, Datuk Mohd. Yazid Mustafa memutuskan demikian terhadap Satvender Singh, 34, selepas pihak pendakwaan berjaya membuktikan kes prima facie di akhir kes pendakwaan.
Mohd. Yazid menegaskan elemen-elemen penting dalam pertuduhan berjaya dibuktikan menerusi 16 orang saksi pendakwaan yang dikemukakan sepanjang perbicaraan tersebut.
Jelas beliau, ini termasuk keterangan pegawai Jabatan Kimia mendapati terdapat asid deoksiribonukleik (DNA) milik tertuduh pada kuku mangsa (isteri).
“Keterangan pegawai penyiasat Polis Diraja Malaysia (PDRM) turut kukuh apabila tiada berlaku kejadian pecah rumah dengan pintu belakang terbuka semasa bapa mertua mangsa datang ke rumah dengan tiada kesan umpil pada jeriji dan pintu besi.
“Polis turut menyimpulkan adalah mustahil untuk menggunakan pemotong besi daripada luar untuk memotong mangga yang digunakan pada pintu belakang berkenaan kerana lubang yang wujud di situ adalah kecil,” katanya.

Mengikut pertuduhan, Satvender didakwa membunuh D. Kamaljit, 34, dan bayinya, Ishilyn Kaur Sandhu, di sebuah rumah teres dua tingkat di Taman Rawang Perdana 2, Rawang antara pukul 3.55 pagi hingga 4.15 pagi, 14 April 2016.
Dia didakwa mengikut Seksyen 302 Kanun Keseksaan yang memperuntukkan hukuman gantung sampai mati, jika disabit kesalahan.
Pendakwaan dikendalikan oleh Timbalan Pendakwa Raya, Mahadhir Mohd. Khairudin manakala tertuduh diwakili oleh Datuk Rajpal Singh.
Mahkamah kemudian menetapkan tarikh perbicaraan pembelaan pada 7 dan 8 September depan.
Sementara itu, Rajpal ketika ditemui selepas prosiding itu memaklumkan anak guamnya akan memberikan keterangan bersumpah daripada kandang saksi. – K! ONLINE


Pelajar ke Harvard dirai alumni SAMTTAJ
Oleh MUHAMAD ADHAM SHADAN

17 Julai 2020, 12:31 pm
KEJAYAAN anak muda, Mohamed Aqil Azmi, 20, terpilih menyambung pelajaran ke Kolej Harvard, sekolah sarjana Universiti Harvard yang terkenal di dunia telah diraikan oleh Persatuan Alumni Sekolah Agama Menengah Tinggi Tengku Ampuan Jemaah (SAMTTAJ) dalam satu majlis makan malam di Shah Alam, Selangor baru-baru ini.
Menurut Pengerusi Persatuan Alumni Sekolah SAMTTAJ (ASSA), Datuk Seri Muhamad Khanafi Husin, pihaknya berbangga dengan pencapaian Mohamed Aqil yang merupakan bekas pelajar sekolah tersebut dan berharap menjadi inspirasi kepada pelajar lain di seluruh negara.
“Satu kebanggaan kepada persatuan sebab Mohamed Aqil adalah bekas pelajar SAMTTAJ Shah Alam Selangor yang terpilih daripada 40,000 permohonan seluruh dunia. Kejayaan ini
menjadi inspirasi bukan sahaja kepada sekolahnya tetapi juga kepada golongan muda di negara ini.
“Pihak persatuan alumni sekolah meraikannya hari ini kerana ini adalah pertama kali pelajar dari SAMTTAJ dan juga sekolah aliran agama berjaya memasuki universiti berprestij di Amerika Syarikat (AS) itu,” katanya menerusi satu kenyataan akhbar kepada K2 baru-baru ini.
MOHAMED Aqil menunjukkan sijil penghargaan yang diterima daripada ASSA.
Sementara itu, Mohamed Aqil yang ditemui melahirkan rasa gembira dan terharu dengan penghargaan yang diberikan oleh persatuan alumni sekolahnya.

“Saya mengucapkan terima kasih kepada mereka atas pemberian sumbangan dan sijil penghargaan. Saya berharap kejayaan ini menyuntik motivasi kepada pelajar lain untuk terus berusaha memasuki universiti terkemuka dunia,” katanya yang
bakal mengikuti jurusan Matematik dan Falsafah.

Selain Mohamed Aqil, seoarang lagi pelajar Malaysia yang terpilih, Zad Chin Qi Qi, pelajar perempuan dari Ipoh, Perak akan mengikuti jurusan Sains Komputer dan Pengajian Sosial.

Mohamed Aqil anak bongsu daripada tiga beradik beroleh 11A dalam keputusan Sijil Pelajaran Malaysia (SPM) sedang mengikuti pengajian A- Level di Kolej Yayasan UEM Lembah Beringin, Selangor. Bagaimanapun disebabkan pandemik Covid-19, dia dan Zad Chin belajar di rumah mengikuti pengajian secara online. Kedua-duanya mendapat tajaan melanjutkan pelajaran ke peringkat Ijazah Sarjana Muda di bawah biasiswa Permodalan Nasional Berhad (PNB).
“Saya sepatutnya mendaftar masuk ke Harvard pada 31 Ogos depan tetapi belum ada kata putus dari universiti sama ada pengajian diteruskan atau ditangguhkan kerana Covid-19.
“Kini, saya sedang melakukan ulang kaji awal untuk silibus yang bakal saya pelajari di kolej. Saya juga ada menghubungi pelajar yang menuntut di sana untuk lebih mengenali suasana sebenar,” ujarnya yang bercita-cita menjadi penganalisis kewangan.
Menurut kenyataan yang dikeluarkan oleh Kelab Harvard Malaysia, pada tahun lalu, sebanyak 40,248 permohonan untuk memasuki kelas pengajian Kolej Harvard diterima, namun hanya 1,980 pelajar diterima masuk dengan hanya 10.8 peratus pelajar antarabangsa.
Untuk rekod, kali terakhir pelajar Malaysia diterima masuk ke Kolej Harvard di Massachusetts, AS adalah pada 2017.


Pesara bank rugi hampir RM200,000 ditipu Macau Scam
Oleh MOHD SYALMIZI HAMID

17 Julai 2020, 10:31 am
BALIK PULAU – Seorang pesara bank mengalami kerugian wang sebanyak hampir RM200,000 selepas dipercayai menjadi mangsa penipuan sindiket Macau Scam semalam.
Lelaki berusia 65 tahun yang berasal dari Bayan Lepas di sini itu membuat laporan polis selepas menyedari dia telah terperangkap oleh sindiket terbabit.
Ketua Polis Daerah Barat Daya, Superintendan A.A. Anbalagan berkata, kejadian bermula apabila mangsa telah menerima panggilan telefon daripada sebuah syarikat penghantaran kononnya terdapat satu bungkusan mengandungi MyKad yang ditujukan kepada mangsa pada awal Jun lalu.
“Panggilan itu kemudiannya didakwa disambungkan di sebuah balai polis di Sabah dan mangsa telah bercakap dengan seorang lelaki bernama Sarjan Chong Sin Han yang memberitahu, mangsa ada terlibat dalam kes pengubahan wang haram.
“Mangsa diminta memberi kata laluan perbankan online dengan alasan untuk membuat siasatan selain meminta nombor kod pengesahan transaksi (TAC),” katanya kepada pemberita hari ini.
Anbalagan berkata, mangsa kemudiannya memasukkan wang RM190,000 ke dalam akaun yang diberikan suspek kononnya bagi melengkapkan siasatan.

“Lelaki itu menyedari dirinya telah tertipu apabila mendapati wang sebanyak RM9,999.50 telah ditolak daripada akaun banknya. Jumlah kerugian yang dialami mangsa berjumlah RM199,999.50,” ujarnya.
Kes itu disiasat mengikut Seksyen 420 Kanun Keseksaan kerana menipu. – K! ONLINE


HLYM perkenalkan warna baharu Yamaha Tracer 900 GT dan MT-09
18 Julai 2020, 10:18 am
KUALA LUMPUR – Hong Leong Yamaha Motor Sdn. Bhd. (HLYM) memperkenalkan dua model motosikal berwajah baharu iaitu Tracer 900 GT dan MT-09 sebagai strategi mengukuhkan saingan dalam segmen 900cc tempatan.
Motosikal sport tourer Yamaha Tracer 900 GT edisi 2020 ditawarkan dengan dua pilihan warna baharu iaitu jingga hitam (Reddish Copper) dan perak hitam (Midnight Silver).
Pembeli model naked MT-09 pula boleh memilih warna baharu iaitu biru (Yamaha Racing Blu). HLYM turut mengekalkan skema warna lama jenis kelabu lembut (Ice Fluo) dengan padanan rim jingga yang diperkenalkan tahun lalu sebagai opsyen kedua.
Yamaha Tracer 900 GT

Tracer 900 GT dan MT-09 berkongsi enjin sama iaitu jenis tiga silinder sebaris dengan sistem penyejukan cecair dan transmisi enam kelajuan manual. Rangkaian kuasa ini menyalurkan kuasa 115PS dengan tork puncak 87.5Nm ke roda belakang menerusi sistem pacuan rantai.
Kedua-dua model menggunakan sistem brek sama iaitu cakera berkembar 298 milimeter (mm) pada roda depan dan cakera tunggal 245mm pada rim belakang berukuran 17 inci.
Yamaha MT-09

Yamaha Tracer 900 GT dipasang saiz tangki minyak lebih besar iaitu 18.7 liter berbanding MT-09 dengan kapasiti 14 liter. Berat motosikal Tracer 900 GT ialah 215 kilogram (kg) manakala MT-09 adalah seberat 193kg.

Harga jualan asas yang disyorkan bagi Yamaha MT-09 dan Tracer 900 GT tidak berubah iaitu masing-masing kekal pada RM48,920 dan RM58,888 seunit. Harga ini tidak termasuk kos insurans, caj pendaftaran nombor kenderaan dan cukai jalan.

Yamaha Tracer 900 GT

Yamaha Tracer 900 GT

Yamaha MT-09

Yamaha MT-09

Info: Spesifikasi
Enjin: Tiga silinder sebaris, DOHC
Kapasiti: 847cc
Gerek x lejang: 78mm x 59.1mm
Nisbah mampatan: 11.5:1
Output kuasa: [email protected],000rpm
Tork maksimum: [email protected],500rpm


Dua individu dikesan positif Covid-19 pada GP Hungary
Oleh SOPI SAMAILE

18 Julai 2020, 3:44 pm
BUDAPEST – Saingan perlumbaan Formula Satu (F1) Grand Prix (GP) Hungary cemas apabila dua individu didapati positif Covid1-19 selepas menjalani sesi ujian pada 10 hingga 16 Julai lalu.
Dalam satu kenyataan yang dikeluarkan oleh Persekutuan Permotoran Antarabangsa (FIA) dan pemegang hak komersial F1 menjelaskan, pihaknya telah menjalankan ujian saringan melibatkan 4,997 individu, namun hanya dua individu dikesan positif Covid-19.
Bagaimanapun, kedua-dua individu berkenaan didapati tidak berada di lokasi litar ketika perlumbaan pusingan kedua di GP Austria minggu lalu.

PERLUMBAAN pada saingan GP Hungary hujung minggu ini sedikit cemas susulan dua individu dikesan positif Covid-19.“FIA dan F1 mengesahkan antara 10 hingga 16 Julai lalu, seramai 4,997 ujian saringan Covid-19 telah dilakukan dengan membabitkan pelumba, ahli pasukan dan orang perseorangan.
“Daripada jumlah tersebut, dua individu diuji positif dan mereka tidak berada di Austria. Individu dijangkiti juga akan dikeluarkan daripada operasi dan diasingkan.
“Kami sudah mengesan mereka yang mempunyai hubungan rapat dengan individu berkenaan dan segera diasingkan. FIA dan F1 menyalurkan maklumat ini untuk tujuan integriti dan membuktikan ketelusan kami.

“Tidak ada perincian khusus mengenai pasukan atau individu akan didedahkan, namun hasil ujian akan diumumkan secara terbuka bagi setiap tujuh hari,” katanya.
Dua ujian positif itu adalah kali pertama dicatatkan dalam sukan F1 sejak perlumbaan pembuka tirai GP Australia dibatalkan.
Semua yang terbabit dalam perlumbaan F1 diuji setiap lima hari dan menjadi sebahagian daripada protokol ketat membabitkan semua pasukan dan pelumba. – AGENSI


Bomba selamat wanita terjun jambatan
Oleh NORLIDA AKMAR IDROS

18 Julai 2020, 6:39 pm
ALOR SETAR – Anggota bomba menyelamatkan seorang wanita berusia 29 tahun daripada terjun dari Jambatan Tok Pasai di Kuala Kedah sini pada petang ini.
Penolong Pengarah Bahagian Operasi Kebombaan dan Penyelamat, Penguasa Kanan Bomba 1 Mohamadul Ehsan Mohd. Zain berkata, pihaknya menerima panggilan berhubung kejadian pada pukul 3.40 petang tadi.
“Sebaik tiba di lokasi, kita mendapati terdapat seorang wanita yang dipercayai mahu terjun dari jambatan tersebut.
“Anggota kemudian bertindak memujuk mangsa selama kira-kira 10 minit dan wanita itu berjaya diselamatkan tanpa sebarang kecederaan,” katanya dalam satu kenyataan di sini hari ini.
Katanya, wanita terbabit dibawa ke Hospital Sultanah Bahiyah (HSB) di sini untuk menerima rawatan lanjut dengan diiringi pihak polis.
“Operasi ini tamat sepenuhnya pada pukul 5 petang ini,” ujarnya.

Abang kepada wanita yang dipercayai mengalami tekanan perasaan itu turut berada di lokasi untuk memujuk mangsa. – K! ONLINE


Lampard nafi Chelsea miliki kelebihan berdepan United
Oleh KOSMO!

18 Julai 2020, 2:46 pm
LONDON – Pengurus Chelsea, Frank Lampard mengakui pasukannya tidak memiliki sebarang kelebihan menjelang aksi separuh akhir Piala FA menentang Manchester United malam esok meskipun memiliki tempoh rehat yang lebih lama.
Sebagai rekod, Chelsea berjaya mengalahkan Norwich di Stamford Bridge pada Rabu lalu, berbanding Manchester United yang turun lewat 48 jam untuk merekodkan kemenangan 2-0 ke atas Crystal Palace awal pagi Jumaat.
Kata Lampard, dakwaan pengendali The Red Devils, Ole Gunnar Solksjaer bahawa mereka memiliki kelebihan adalah tidak berasas kerana apa yang penting pemain masih sempat menjalani proses pemulihan.
“Pasukan kami mengharungi jadual padat sama seperti pasukan lain dan kami juga tidak terkecuali untuk melakukan penggiliran dalam kesebelasan utama. Apa yang penting adalah proses pemulihan yang betul dan kerja keras dalam latihan untuk mengharungi aksi seterusnya.
“Secara peribadi, ini adalah isu yang lapuk dan ia sama sekali tidak memberi kelebihan buat mana-mana pasukan,” kata Lampard.
The Blues sedikit tempang untuk mengharungi aksi tersebut selepas kehilangan khidmat pemain tengah berpengaruh, N’Golo Kante yang mengalami kecederaan hamstring. – AGENSI


Australia tutup Parlimen kerana koronavirus
Oleh KOSMO!

18 Julai 2020, 5:33 pm
CANBERRA – Parlimen Australia akan digantung dua minggu kerana kebimbangan ahli-ahli politik mungkin menyebarkan koronavirus dari titik-titik panas epidemik ke ibu negara berkenaan, kata Perdana Menteri, Scott Morrison hari ini (18/7/2020).
Penangguhan tersebut diumumkan sehari selepas Canberra selaku bandar kedua terbesar di Australia, merekodkan peningkatan dalam jangkitan Covid-19.
Memetik nasihat perubatan, Morrison berkata, kerajaan tidak boleh memandang ringan risiko wakil rakyat menyebarkan penyakit berbahaya itu ke Canberra.
“Risiko akibat sidang Parlimen adalah tinggi ,” katanya.
Canberra dan kawasan sekitarnya, Wilayah Ibu Negara Australia, berterusan membendung koronavirus seperti negeri-negeri lain di Australia, namun kes Covid-19 terus meningkat di Sydney dan Melbourne.
Pengumuman itu bermakna Parlimen Australia tidak akan bersidang sehingga sekurang-kurangnya 24 Ogos depan selepas disambung semula 8 Jun lepas.

Pada Sabtu lepas, pihak berkuasa negeri Victoria yang mana Melbourne adalah ibu negerinya menyatakan, rantau itu merekodkan lebih 200 kes baharu koronavirus dalam tempoh 24 jam lalu selepas peningkatan sebanyak 438 kes, Jumaat lepas.
“217 adalah lebih baik berbanding angka melebihi 400 tetapi ia adalah angka yang akan mengejutkan kita semua sebulan lalu,” kata ketua pegawai kesihatan negeri Victoria, Brett Sutton.
“Kita perlu ingat bahawa ia masih angka yang tinggi,” tambahnya.
Melbourne kini bergelut dengan lonjakan kes Covid-19 yang menyaksikan lima juta penduduknya kembali dikenakan perintah berkurung.
Wabak itu turut merebak ke bandar terbesar Australia, Sydney, manakala di seluruh negara pula, sebanyak 11,400 kes Covid-19 dilaporkan setakat ini dengan 118 kematian.
Australia mempunyai kira-kira 25 juta penduduk. – AFP


Aishwarya masuk wad Covid-19
Oleh KOSMO!

18 Julai 2020, 3:36 pm
MUMBAI – Bintang Bollywood dan bekas ratu cantik Miss World, Aishwarya Rai Bachchan dimasukkan ke sebuah hospital di Mumbai bersama anak perempuannya, Aaradhya, hampir seminggu selepas mereka diberitakan dijangkiti koronavirus.
Suaminya, Abhishek Bachchan dan bapa mentua, Amitabh Bachchan masih dirawat di hospital sama akibat Covid-19.
Pada Ahad lepas, Aishwarya dan Aaradhya, 8,  menjalani kuarantin di rumah tetapi akhbar The Times of India melaporkan bahawa mereka dipindahkan ke Hospital Nanavati semalam (17/10/2020) selepas mengadu sesak nafas.
“Keadaan mereka baik,” kata sumber hospital kepada agensi berita Press Trust of India.
Amitabh Bachchan, 77,  dan anak lelakinya, Abhishek, 44, masih dirawat di wad isolasi hospital berkenaan. Semasa dimasukkan ke hospital tersebut, kedua-duanya dilaporkan mengalami gejala ringan.
Keadaan terkini dua beranak itu belum diketahui tetapi Amitabh kerap memuat naik status di laman Twitter.

“Ketika gembira, ketika sakit, semua yang dekat dan yang kami sayangi, semua yang mendoakan kami dan peminat kami melimpahkan kami dengan kasih sayang,” katanya semalam.
Aishwarya, 46,  memenangi Mahkota Miss World dalam tahun 1994 sebelum muncul antara wajah paling popular di Bollywood. Dia dan Abhishek berkahwin pada 2007.
Sementara itu, pihak berkuasa tempatan menyatakan, Mumbai merekodkan hampir 100,000 kes Covid-19 dengan lebih 1,200 pesakit baharu dilaporkan setiap hari. Lebih 5,582 orang di kota raya itu meninggal dunia akibat virus tersebut.
India yang mempunyai populasi 1.3 bilion pula merekodkan 26,000 kematian akibat koronavirus setakat ini. – AFP


Keluarga penjual jagung layak didaftar asnaf miskin
Oleh MOHD YUNUS YAKKUB

18 Julai 2020, 6:21 pm
SHAH ALAM – Penjual jagung yang tular dalam insiden bersama penguat kuasa sebelum ini layak didaftarkan sebagai asnaf miskin.
Ketua Divisyen Operasi Agihan Asnaf Lembaga Zakat Selangor (LZS), Abdul Basith Hamid berkata, ini berdasarkan mereka telah melepasi haddul kifayah (garis kecukupan) yang telah ditetapkan dalam Garis Panduan dan Syarat Kelayakan Agihan Zakat Negeri Selangor.
“Penjual itu yang merupakan warga emas memenuhi syarat umum kelayakan agihan zakat iaitu individu atau keluarga mestilah beragama Islam dan warganegara atau Pemastautin Tetap (PR).
“Walaupun warga emas ini berstatus PR namun bantuan zakat disalurkan atas dasar anak-anaknya merupakan warganegara yang beragama Islam dan wajib dibantu agar keperluan kebajikan mereka dipenuhi,” katanya dalam kenyataan di sini hari ini.
Sebelum ini, sebahagian warganet mempersoalkan tindakan LZS yang akan membantu penjual warga emas tersebut kerana memiliki kad atau taraf PR.
Basith menegaskan, berdasarkan kepada siasatan LZS mendapati warga emas ini merupakan PR yang mempunyai tujuh orang tanggungan termasuk isteri.

“Dua orang anaknya menyambung pengajian di institut pengajian tinggi (IPT), manakala tiga orang lagi masih bersekolah.
“Selama ini, beliau dan isteri menyara hidup menjual buah-buahan bagi membesarkan anak-anak dengan pendapatan yang tidak menentu, bergantung kepada hasil jualan,” katanya.
Sehubungan itu, beliau menjelaskan LZS akan menyantuni keluarga ini dengan bantuan pendidikan bagi anak-anak yang sedang bersekolah dan bantuan sewa rumah untuk meringankan beban mereka.
Ujarnya, LZS turut mempertimbangkan bantuan perubatan bagi membolehkan beliau mendapatkan rawatan penyakit yang dihadapinya setelah mendapat pengesahan perubatan daripada hospital.
“Warga emas tersebut menghidap penyakit Retinitis Pigmentosa iaitu masalah penglihatan kabur dan sukar untuk dipulihkan.
“Selain itu, bantuan zakat lain akan disalurkan berdasarkan kepada keperluan mereka bergantung kepada syarat dan kelayakan,” katanya. – K! ONLINE


‘Kami sudah kembali’
Oleh SOPI SAMAILE

18 Julai 2020, 2:31 pm
Leeds United kembali gegar Liga Perdana Inggeris
LONDON – Selepas 16 tahun mencuba, Leeds United kembali ke kancah Liga Perdana Inggeris (EPL) musim depan selepas pencabar Liga Kejuaraan, West Bromwich Albion tewas 1-2 kepada Huddersfield awal pagi tadi.
Skuad kendalian Marcelo Bielsa itu memastikan tempat ke EPL lebih awal memandangkan kekalahan yang dialami West Brom memastikan Leeds secara automatik berada dalam kelompok dua teratas.
Selain itu, Leeds juga dilihat hampir pasti untuk menjuarai Liga Kejuaraan apabila menerajui saingan dengan 87 mata, lima mata mengatasi West Brom di tangga kedua.
“Kami sudah kembali. Leeds United kini adalah pasukan Liga Perdana Inggeris,” kata kelab berkenaan menerusi laman Twitter rasmi.
PARA penyokong berhimpun sambil meraikan kejayaan Leeds United yang kembali bersaing ke kancah EPL musim depan di Elland Road hari ini. – AFP

Dalam pada itu, kapten skuad The Peacocks, Liam Cooper nyata tidak dapat membendung kegembiraannya selain menghamburkan pujian terhadap rakan-rakan sepasukan.

“Amat sukar dipercayai dan saya rasakan seperti mimpi. Pemain serta penyokong sudah banyak berkorban untuk kelab tercinta ini. Selama 16 tahun kami berjuang untuk ke Liga Perdana.
“Sesuatu yang sungguh menakjubkan untuk mengetuai pasukan ini kembali ke tempat asal. Kami memang berhak kerana semua pemain sudah menampilkan aksi terbaik sepanjang musim,” ujar Cooper.
Saingan EPL musim depan pastinya lebih menarik memandangkan Leeds sedia memperbaharui perseteruan dengan Manchester United dan Chelsea. – AGENSI


Lelaki maut diserang sakit jantung di sekolah
Oleh MUHAMAD TARMIZE MOHD NOR

18 Julai 2020, 3:24 pm
KUALA KURAU – Seorang pekerja pembersihan Sekolah Kebangsaan (SK) Sri Siakap di sini dilaporkan meninggal dunia secara tiba-tiba ketika sedang bertugas pagi tadi.
Dalam kejadian kira-kira pada pukul 9.30 pagi itu, mangsa yang dikenali sebagai Mohammad Huda Ismail, 47, dilihat sedang berehat selepas melakukan tugasannya sebelum pengsan secara tiba-tiba.
Pihak sekolah segera menghubungi ambulans untuk bantuan kecemasan.
Bagaimanapun mangsa disahkan telah meninggal dunia ketika pihak perubatan tiba di lokasi kejadian sebelum jenazah mangsa dibawa ke hospital berhampiran untuk urusan bedah siasat.
Ketua Polis Daerah Kerian, Superintendan Omar Bakhtiar Yaacob ketika dihubungi mengesahkan menerima laporan berkaitan kejadian tersebut.
“Hasil bedah siasat yang dilakukan terhadap mangsa di Hospital Parit Buntar mendapati punca kematian adalah disebabkan serangan jantung.

“Tiada unsur jenayah dalam kejadian berkenaan dan polis mengklasifikasikan kes sebagai mati mengejut,” katanya. K! Online


Lelaki OKU cemas ditinggalkan lebih 12 jam di ladang
Oleh MUHAMAD TARMIZE MOHD NOR

18 Julai 2020, 12:47 pm
TAPAH – Seorang lelaki orang kelainan upaya (OKU) berhadapan detik-detik cemas apabila hilang selama lebih 12 jam di kawasan ladang sawit, Jalan Loji Air, Bukit Temoh di sini semalam.
Mangsa, M. Ganesan, 48, bagaimanapun lega selepas ditemui dalam keadaan lemah oleh pasukan mencari dan menyelamat kira-kira pada pukul 10 malam.
Ketua Polis Daerah Tapah, Superintendan Wan Azharuddin Wan Ismail berkata, operasi mencari dan menyelamat mangsa yang kudung tangan kanan itu segera dijalankan selepas menerima aduan daripada ibunya yang berusia 72 tahun.
“Maklumat awal yang polis terima, mangsa dibawa keluar dari rumahnya di Kampung Samy di sini pada pukul 9 pagi oleh seorang lelaki dengan menaiki pacuan empat roda dengan tujuan untuk minum minuman keras.
“Mangsa bagaimanapun ditinggalkan sendirian di ladang berkenaan selepas kenderaan dinaiki mereka tersangkut akibat jalan licin kerana hujan lebat,” katanya ketika dihubungi Kosmo! Online sebentar tadi.
Tambah Wan Azharuddin, lelaki berkenaan terpaksa meninggalkan mangsa lima kilometer dari jalan utama dan keluar dari ladang berkenaan untuk meminta bantuan.

“Berpandukan maklumat yang diterima daripada lelaki tersebut, pasukan mencari dan menyelamat berjaya menemui mangsa dalam keadaan lemah kerana tidak makan sejak awal pagi.
“Mangsa dibawa turun menggunakan pengusung dan dibawa ke Hospital Tapah untuk rawatan lanjut,” katanya.
Katanya, operasi yang disertai enam pegawai dan 26 anggota Polis Diraja Malaysia, Jabatan Bomba dan Penyelamat dan Angkatan Pertahanan Awam Malaysia itu tamat sepenuhnya pada pukul 1.15 pagi tadi. – K! ONLINE


Shell Malaysia lancar minyak enjin Helix Power dan Helix Protect
19 Julai 2020, 11:01 pm
KUALA LUMPUR – Shell Malaysia Trading Sdn. Bhd. (Shell Malaysia) memperkenalkan dua pilihan minyak enjin Shell Helix baharu iaitu Power dan Protect yang dirumus khas mengikut gaya pemanduan serta keperluan pemilik kenderaan.
Shell Helix Power dirumus khas untuk pemandu yang memerlukan kuasa dan daya pecutan khususnya semasa pemanduan di lebuh raya atau laluan sukar.
Bagi pemilik kenderaan yang terpaksa memandu dalam kesesakan trafik terhenti-henti, Shell Helix Protect memberi perlindungan tambahan pada enjin kenderaan.
Dua produk minyak enjin ini sesuai untuk kebanyakan model kereta di Malaysia, bergantung kepada spesifikasi minyak sama ada 0W, 5W atau 10W.
Minyak enjin baharu Shell Helix Protect dan Helix Power didatangkan dalam pek 4 liter.

Shell Helix Power dan Protect yang didatangkan dalam pek 4 liter adalah bendalir yang menggunakan teknologi PurePlus iaitu minyak asas bersih yang dihasilkan daripada gas asli.
“Seperti yang tertera pada label pek, satu produk menjanjikan lebih kuasa manakala produk yang satu lagi menawarkan lebih perlindungan.

“Anda hanya perlu memilih produk yang paling sesuai dengan cara pemanduan atau keperluan,” kata Pengurus Besar Shell Lubricants bagi Malaysia dan Singapura, Nyon Kam Yew.
Shell Helix Power ditawarkan pada harga runcit RM280 sebotol manakala harga yang disyorkan untuk Shell Helix Protect ialah RM240 setiap pek. Kedua-dua bendalir ini adalah minyak enjin sintetik penuh yang mempunyai tahap kelikatan rendah.


KPKT serah kepada undang-undang
Oleh MUHAMAD TARMIZE MOHD NOR

19 Julai 2020, 10:21 pm
IPOH – Kementerian Perumahan dan Kerajaan Tempatan menyerahkan kepada undang-undang berkaitan saman sivil yang akan diambil keluarga anggota Jabatan Bomba dan Penyelamat Malaysia, Muhamad Adib Mohd. Kassim terhadap Polis Diraja Malaysia.
Timbalan Menterinya, Datuk Seri Dr. Ismail Abd. Muttalib berkata, pihaknya tidak bercadang untuk campur tangan dalam kes berkenaan dan berharap keadilan terhadap Allahyarham dapat ditegakkan.
“Keluarga Allahyarham tidak berjumpa saya sehingga kini, namun apa yang penting kita berharap keadilan terhadapnya dapat ditegakkan, bukan kes ini sahaja malah kes-kes lain juga.
“Tindakan menyaman PDRM itu hak keluarga Allahyarham.  Kita serahkan perkara ini kepada undang-undang,” katanya selepas mengadakan Lawatan Kerja Rasmi ke Balai Bomba dan Penyelamat Meru Raya di sini hari ini.
Turut hadir Timbalan Ketua Pengarah (Operasi) Jabatan Bomba dan Penyelamat Malaysia (JBPM), Datuk Abdul Wahab Mat Yasin serta Pengarah JBPM Perak, Azmi Osman.
Media sebelum ini melaporkan keluarga Muhammad Adib akan mengambil tindakan saman sivil keatas pihak polis berikutan kematian anggota bomba itu dalam kejadian rusuhan di Kuil Sri Maha Mariamman, USJ 25, Subang Jaya pada 27 Nov 2018. – K! ONLINE


Penagih dadah tikam bapa, warga emas
Oleh NORLIDA AKMAR IDROS

19 Julai 2020, 9:56 pm
ALOR SETAR – Seorang lelaki berusia lingkungan 20-an bertindak menikam bapa sendiri dalam kejadian di Kawasan Perindustrian Mergong di sini, Jumaat lalu.
Dalam kejadian kira-kira pukul 2.45 petang itu, mangsa berusia 73 tahun cedera pada leher, dada dan bahu kanan.
Suspek kemudian menikam seorang warga emas dalam kejadian berasingan di Jalan Putra di sini sehingga mengakibatkan mangsa cedera pada kedua-dua belah bahu.
Kedua-dua mangsa menerima rawatan di Hospital Sultanah Bahiyah (HSB) di sini.
Pemangku Ketua Polis Daerah Kota Setar, Superintendan Mohd. Redzuan Salleh berkata, bapa suspek ditemui tidak sedarkan diri di tepi jalan di Kawasan Perindustrian Mergong.
“Polis kemudian menerima satu lagi maklumat terdapat seorang lagi lelaki berusia 67 tahun ditikam di Jalan Putra,” katanya ketika dihubungi di sini hari ini.

Kata beliau, suspek dipercayai bertindak menikam bapanya disebabkan perselisihan faham antara keluarga, manakala kejadian kedua berlaku dalam keadaan suspek mabuk.
“Suspek yang melarikan diri ditahan pasukan Bahagian Siasatan Jenayah Daerah Kota Setar dalam tempoh tiga jam selepas kejadian,” ujarnya.
Tambahnya, suspek didapati positif dadah jenis methamphetamine dan pisau digunakan supek dalam kejadian itu dirampas.
“Suspek ditahan reman sehingga 22 Julai ini dan kes disiasat mengikut Seksyen 324 Kanun Keseksaan dan Seksyen 15(1) Akta Dadah Berbahaya 1952,” katanya. – K! ONLINE


Banjir: 150 penduduk Dengkil terjejas
Oleh KOSMO!

19 Julai 2020, 10:31 pm
DENGKIL – Kira-kira 100 penduduk di beberapa kawasan di sini yang terjejas ekoran banjir kilat susulan hujan lebat petang kelmarin ditempatkan di tiga Pusat Penempatan Sementara (PPS).
Tiga PPS yang dibuka adalah Dewan Jenderam Hilir, Dewan Majlis Perbandaran Sepang (MP Sepang) Gemilang dan Dewan MP Sepang Dengkil.
Pegawai Angkatan Pertahanan Awam (APM) Daerah Sepang, Azli Muhidin berkata, tiada kemalangan jiwa dilaporkan dan pihaknya akan berusaha memindahkan lebih banyak keluarga yang terjejas secara berperingkat.
“Tiga PPS sekitar Dengkil telah dibuka setakat ini dan kita jangkakan pertambahan bilangan keluarga ekoran hujan lebat petang kelmarin.
“Banjir berpunca dari limpahan air dari Sungai Langat. Anggota APM sudah diarahkan bagi membuat pantuan di kawasan ditenggelami air,” katanya ketika dihubungi Kosmo! di sini hari ini.
Kawasan yang terjejas adalah Taman Desa, Jenderam Hulu, Kampung Orang Asli Jenderam Hulu, Revolusi Hijau, Taman Lestari, Mewah Kampung Lalang, Kampung Cemperai, Sri Tanjong, Taman Mas, Taman Kristal, Taman Permata dan Taman Baiduri -K! ONLINE


GIVI Asia lancar kotak simpanan B42N Antartica
19 Julai 2020, 10:00 pm
KUALA LUMPUR – Pengeluar aksesori motosikal, GIVI Asia Sdn. Bhd. (GIVI Asia) memperkenalkan sebuah kotak simpanan barang jenis top case baharu yang dijangka memasuki pasaran tempatan bermula Ogos ini.
Dinamakan B42N Antartica, kotak simpanan berbentuk segi empat yang dihasilkan menggunakan material polipropilena gred tinggi adalah seluas 420 liter.
B42N Antartica boleh memuatkan seunit topi keledar muka penuh beserta beberapa barangan kecil lain seperti baju hujan. B42N Antartica turut dilengkapi pemantul cahaya pada bahagian kiri dan kanan kotak.

GIVI Asia turut memasang sistem kunci Micro 3 untuk membantu meningkatkan tahap keselamatan simpanan barang di dalam B42N Antartica.
Pengarah Urusan GIVI Asia, On Hai Swee berkata, E43 adalah antara kotak simpanan keluaran syarikat yang mendapat sambutan baik daripada penunggang motosikal disebabkan reka bentuk dan bersaiz besar.
“Oleh sebab itu, B42N Antartica dicipta dengan keluasan kapasiti 42 liter untuk simpanan barang,” katanya.

B42N Antartica boleh didapati daripada kedai GIVI Asia dan kira-kira 300 pengedar di seluruh negara. Harga jualan yang disyorkan ialah RM420 bagi setiap unit.


Sorok dadah dalam bilik hotel
Oleh EDDY AQMAL MOHAMED HAMIDI

19 Julai 2020, 11:59 pm
KUALA LUMPUR – Taktik licik seorang lelaki yang menjadikan sebuah bilik hotel mewah sebagai tempat penyimpanan dadah terbongkar selepas polis menyerbu lokasi itu di Jalan Stesen Sentral, Brickfields di sini pada Khamis lalu. Ketua Polis Kuala Lumpur, Datuk Seri Mazlan Lazim berkata, dalam operasi itu, sepasukan anggota dan pegawai daripada Jabatan Siasatan Jenayah Narkotik Kuala Lumpur menahan suspek yangberusia 37 tahun pada pukul 11.20 malam di tepi Jalan Stesen Sentral. “Pemeriksaan ke atas suspek menemui dua kad akses, serangkai…

Sila Log Masuk atau Langgan untuk membaca berita sepenuhnya


MHC yakin hoki dalam dewan tetap dianjurkan di Vietnam
Oleh MUHAMMAD ZUHAILY BADLISHAH

19 Julai 2020, 9:32 pm
KUALA LUMPUR – Timbalan Presiden Konfederasi Hoki Malaysia (MHC), Profesor Datuk Dr. S. Shamala yakin acara hoki dalam dewan akan tetap dianjurkan pada Sukan SEA 2021 di Hanoi, Vietnam dari 21 November hingga 2 Disember.
Menurut Shamala, pihak MHC telah pun menghantar permohonan rayuan kepada Majlis Olimpik Malaysia untuk memastikan Vietnam tetap mempertandingkan acara yang merupakan “lubuk” emas kepada kontinjen negara.
“Saya rasa peluang acara hoki dalam dewan sangat tinggi kerana Persekutuan Hoki Asia juga akan berjuang memastikan ia disenaraikan pada Sukan SEA 2021.
“Bukan itu sahaja, saya percaya Thailand dan Singapura juga akan mengemukakan rayuan untuk acara ini diadakan di Vietnam nanti.
“Sukan ini sangat penting di Sukan SEA kerana ia adalah landasan terbaik untuk persediaan pasukan-pasukan bukan sahaja buat Malaysia tetapi kepada semua negara yang lain,” katanya.
Sukan hoki dalam dewan telah dipertandingkan dalam dua edisi Sukan SEA berturut-turut bermula di Kuala Lumpur pada 2017 dan di Manila, Filipina tahun lepas.

Edisi tahun lepas menyaksikan skuad hoki dalam dewan negara menyapu bersih dua pingat emas yang dipertandingkan untuk kategori lelaki dan wanita.
Bagi memastikan skuad negara bersedia, MHC mengambil inisiatif dengan memperkenalkan edisi pertama penganjuran Liga Hoki Dalam Dewan Malaysia yang bakal diadakan di Universiti Pendidikan Sultan Idris (UPSI), Tanjung Malim dari 17 Oktober hingga 20 Disember ini.
Selain itu, Jawatankuasa Hoki Dalam Dewan MHC dan Akademi Hoki Raja Ashman Shah turut merancang untuk mengadakan Bangkel Pengenalan Hoki Dalam Dewan yang dijangka dilaksanakan selama tiga hari di UPSI pada 24 hingga 26 Ogos ini. – K! ONLINE


F1: Hamilton takluk GP Hungary
Oleh SOPI SAMAILE

19 Julai 2020, 11:39 pm
JAGUH dunia Formula Satu (F1), Lewis Hamilton muncul juara sekali gus mengungguli carta pelumba musim ini selepas mendominasi perlumbaan Grand Prix (GP) Hungary di Litar Hungaroring semalam.
Pemandu pasukan Mercedes itu berjaya mencatatkan kelebihan masa lapan saat di depan untuk menjulang kemenangan tersebut.
Malah, pada saingan tersebut, Hamilton sempat memasuki hentian pit untuk menukar tayar baharu pada baki tiga pusingan terakhir semata-mata memburu satu mata sebagai pemandu terpantas sepusingan.
“Ini adalah salah satu perlumbaan kegemaraan saya. Saya percayakan diri sendiri tetapi kami berjaya melakukan jurang besar, hentian pit yang baik dan strategi sempurna.
“Dua perlumbaan terakhir adalah satu perkara yang sangat hebat buat saya dan kami perlu meningkatkannya lagi,” kata Hamilton.
KRU pasukan Mercedes meraikan kemenangan sebaik sahaja jentera Hamilton melepasi garisan penamat.

Sementara itu, rakan sepasukannya, Valtteri Bottas terpaksa akur di tempat ketiga selepas gagal memintas pelumba Red Bull, Max Verstappen yang menduduki tempat kedua.
Ia telah memberikan kelebihan lima mata kepada Hamilton untuk berada di takhta carta pelumba.
Verstappen yang meraih kedudukan kedua dilihat amat luar biasa selepas pemandu berasal dari Belanda itu terbabas dari litar hingga merosakkan kedua-dua sayap depan dan penyerap hentak jenteranya. – K! ONLINE


20 petugas KKM terkandas jambatan runtuh
Oleh KOSMO!

19 Julai 2020, 9:44 pm
GUA MUSANG – Seramai 20 petugas Kementerian Kesihatan Malaysia (KKM) dari Hospital Orang Asli Gombak berdepan detik cemas apabila mereka terkandas di Pos Belatim di sini malam kelmarin akibat jambatan runtuh.
Ketua Polis Daerah Gua Musang, Superintendan Mohd. Taufik Maidin berkata, petugas kesihatan termasuk doktor terbabit terkandas ketika dalam perjalanan ke bandar Gua Musang.
Menurut beliau, kesemua mereka dalam perjalanan pulang selepas beberapa hari melakukan tugasan berkaitan kesihatan masyarakat Orang Asli di kawasan berkenaan.
“Mereka terkandas ketika dalam perjalanan pulang pada pukul 8 malam kelmarin. Perjalanan mereka tersekat apabila berlaku kejadian jambatan runtuh akibat hujan lebat.
“Salah seorang doktor terlibat kemudian melaporkan kejadian itu kepada pihak polis pada pukul 9.45 malam,” katanya ketika dihubungi Kosmo! hari ini.
Mohd. Taufik berkata, kesemua mangsa terpaksa bermalam di lokasi kejadian sementara menunggu anggota penyelamat tiba di lokasi mereka pada pukul 3 petang semalam.

Kata beliau, anggota penyelamat terpaksa berjalan kaki sejauh lapan kilometer untuk tiba ke lokasi mereka.
“Kesemua mereka dibawa keluar menggunakan kenderaan disediakan jabatan pasukan penyelamat dan selamat tiba di Ibu Pejabat Polis Daerah (IPD) pukul 8 malam tadi.
“Mereka tidak mengalami sebarang masalah kesihatan dan bekalan makanan mereka mencukupi sepanjang kejadian tersebut,” katanya. – K! ONLINE


Padah gaji PATI
Oleh KOSMO!

19 Julai 2020, 9:24 pm
ISKANDAR SHAH MOHAMED
KLANG – Tindakan seorang tekong warga tempatan menggaji pendatang asing tanpa izin (PATI) memakan diri apabila dicekup Agensi Penguatkuasaan Maritim Malaysia (Maritim Malaysia) di perairan sekitar Pulau Ketam awal pagi tadi.
Tekong itu bersama dua awak-awak warga Myanmar berusia 18 hingga 40 tahun dikesan menaiki bot nelayan Kelas B, kira-kira 0.4 batu nautika timur pulau berkenaan pada pukul 1.29 pagi.
Pengarah Maritim Selangor, Kepten Maritim Mohammad Rosli Kassim berkata, pihaknya menahan bot suspek ketika menjalankan Op Benteng Laut di perairan negeri ini.
“Hasil pemeriksaan lanjut kemudian mendapati tekong warga tempatan itu menggaji secara haram dua awak-awak warga Myanmar.
“Dua lelaki asing itu disyaki bekerja atas bot berkenaan tanpa dokumen pengenalan diri yang sah,” katanya dalam satu kenyataan hari ini.

Kata Mohammad Rosli, semua suspek dan bot dibawa ke Ibu Pejabat Maritim negeri untuk tindakan lanjut.
“Kes disiasat mengikut Akta Perikanan 1985 dan Akta Imigresen 1959/63 kerana melanggar syarat sah lesen iaitu menggaji PATI,” katanya. – K! ONLINE


Kestabilan politik penentu pemulihan ekonomi
Oleh MUHAMMAD IKHWAN IDERIS

19 Julai 2020, 7:30 pm
KUALA LUMPUR – Proses pemulihan ekonomi negara bagi pasca Covid-19 bergantung kepada kestabilan politik.
Mantan Menteri Kewangan Kedua, Datuk Seri Johari Abdul Ghani berkata, kelebihan Malaysia sebelum ini bergantung kepad asas ekonomi makro dan mikro selain disokong oleh politik negara yang stabil tanpa mengubah dasar atau polisi.
Menurut ahli perniagaan itu, ketidaktentuan dalam pelaksanaan dasar negara, misalnya pertukaran semula Cukai Barangan dan Perkhidmatan (GST) kepada Cukai Jualan dan Perkhidmatan (SST) telah mengakibatkan ramai pelabur luar kini ragu-ragu untuk menjalankan perniagaan di sini.
“Sehubungan itu, untuk membangunkan ekonomi negara, perkara nombor
satu yang perlu diambil kira ialah berhubung kestabilan politik.
“Kalau hanya ada kelebihan satu atau dua (kerusi dalam parlimen) maka susahlah untuk menarik pelabur datang ke Malaysia.
“Mereka merasakan satu-satu polisi yang begitu sukar untuk dilaksanakan sebelum ini ditukar dengan begitu cepat.

“Kita perlu menghantar mesej yang jelas kepada rakyat dan pelabur asing bahawa kerajaan boleh mentadbir dengan baik dan negara aman damai, jadi kita boleh mula mengeluarkan produk serta mencipta pekerjaan dengan bantuan kedua belah pihak,” katanya.
Beliau berkata demikian pada sesi Bicara Eksklusif sempena pelancaran akhbar Utusan dan Kosmo! secara online Sabtu lalu.
Bekas Ahli Parlimen Titiwangsa itu menjelaskan, kerajaan perlu berbelanja secara berhemah dalam pelan pemulihan ekonomi yang bakal dibentangkan pada Oktober ini selain Bajet 2021 pada November.
“Kuasa kerajaan untuk berbelanja banyak berkurang akibat pertambahan hutang ketara zaman pemerintahan Pakatan Harapan, namun kita tak nampak keberkesanannya (wang yang dibelanjakan) dalam pembangunan ekonomi.
“Apabila musim Covid-19 kekuatan negara untuk berhutang pun menurun kerana pendapatan terjejas.
“Kerajaan perlu fokus kepada sektor yang mampu membawa efek berganda kepada ekonomi Malaysia,” katanya. -K! ONLINE


MASAC terima sumbangan RM10,000
Oleh KOSMO!

19 Julai 2020, 2:27 pm
Oleh LUQMAN RIDHWAN MOHD. NOR/SAIRUL ZAMRI MISRANI
KUALA LUMPUR – Yayasan Usahawan Negara menyampaikan sumbangan bernilai RM10,000 kepada Majlis Penyalahgunaan Dadah Malaysia (MASAC) bagi membantu melicinkan pentadbiran gabungan pertubuhan bukan kerajaan (NGO) itu.
Presidennya, Datuk Seri Megat D. Shahriman Zaharudin berkata, masalah pengambilan bahan terlarang adalah isu yang berterusan dan ia melibatkan pelbagai bidang seperti sukan dan industri hiburan selain pengguna sedia ada.
“Dalam perkara ini, saya serta komuniti sukan berharap untuk mengadakan program bersama dengan (MASAC) untuk memberi kesedaran mengenai dadah kepada masyarakat umum,” katanya merangkap Presiden Majlis Paralimpik Malaysia.
Beliau berkata demikian ketika menyampaikan ucapan pada Majlis Perasmian Penutup Bengkel Permasalahan Penggunaan Amphetamine Type Stimulant (ATS) di Hotel Sani di sini hari ini. – K! ONLINE


933 rakyat Malaysia diperintah kuarantin wajib di rumah
Oleh NOR IDAYU BOSRO

19 Julai 2020, 3:51 pm
PUTRAJAYA – Seramai 933 rakyat Malaysia yang pulang ke tanah air semalam diperintah menjalani proses kuarantin wajib di kediaman masing-masing.
Menteri Kanan (Keselamatan) Datuk Seri Ismail Sabri Yaakob berkata, mereka tiba melalui Lapangan Terbang Antarabangsa KLIA dan KLIA2 dari Jepun, Indonesia, Qatar, Emiriah Arab Bersatu, Singapura, Australia, Turki, Korea Selatan, India, Bangladesh dan Iran.
“Seramai 934 orang rakyat Malaysia pulang ke tanah air semalam.
“Seramai 933 individu diperintah menjalani proses kuarantin wajib di rumah manakala seorang telah dibawa ke hospital,” katanya dalam satu kenyataan akhbar di sini semalam.
Ismail Sabri berkata, Kementerian Kesihatan telah membuat saringan ke atas 21,014 individu di pintu masuk KLIA dari 10 Jun hingga 18 Jun lalu.
“Daripada jumlah ini, 20,937 individu didapati negatif Covid-19 dan sedang menjalankan proses kuarantin wajib di kediaman masing-masing.

“77 individu lagi didapati positif dan telah dihantar ke hospital untuk rawatan,” katanya dalam satu kenyataan akhbar di sini hari ini. -K! ONLINE


Pemandu e-hailing ditahan dera anak kandung
Oleh AHMAD SHAHERMAN SHAMSURI

19 Julai 2020, 5:03 pm
KAJANG – Episod duka seorang remaja perempuan berusia 16 tahun yang menjadi mangsa dera bapa kandungnya sejak empat tahun lalu berakhir apabila suspek ditahan semalam.
Ketua Polis Daerah Kajang, Asisten Komisioner Mohd. Zaid Hassan berkata, lelaki yang bekerja sebagai pemandu e-hailing ditahan di sebuah lokasi sekitar daerah ini.
Beliau berkata, penahanan lelaki tersebut dilakukan selepas pihaknya menerima satu laporan yang dibuat pelajar Tingkatan 4 itu, semalam.
“Siasatan mendapati, mangsa telah dicederakan bapanya dengan menggunakan rotan dan colok yang masih menyala pada bahagian kaki termasuk tapak kaki.
“Kejadian tersebut berlaku pada 4 Julai lalu kerana mangsa didakwa keluar dari rumah mereka tanpa pengetahuan bapanya dua hari sebelumnya (2 Julai),” katanya dalam satu kenyataan di sini semalam.
Susulan itu katanya, nenek mangsa yang tinggal bersama mereka, telah membawa mangsa untuk menerima rawatan.

Tambah Mohd. Zaid, mangsa memberitahu suspek mula menderanya sejak berusia 13 tahun menggunakan rotan kerana mendakwa mangsa sering keluar untuk mencari ibunya yang telah bercerai dengan suspek sejak tahun 2009.
“Akibat kejadian itu, remaja perempuan tersebut mengalami kecederaan pada bahagian kiri kanan dan kiri serta kedua-dua belah tapak kaki.
“Suspek kini direman selama tiga hari bermula semalam dan kes disiasat mengikut Seksyen 31 (1) Akta Kanak-Kanak 2001,”katanya. -K! ONLINE


Wanita, bayi baru lahir cedera dirempuh kereta
19 Julai 2020, 6:47 pm
PETALING JAYA – Bayi berusia sehari dan dua wanita cedera selepas dirempuh sebuah kereta yang hilang kawalan dalam satu kejadian di pekarangan sebuah hospital swasta di Kota Damansara di sini semalam.
Dalam kejadian pukul 5.46 petang, suspek berusia 62 tahun itu dikatakan sedang menunggu anaknya di pintu utama hospital sebelum tertekan pedal minyak keretanya yang mengakibatkan rempuhan berlaku.
Kejadian itu turut menyebabkan tiga lagi kenderaan yang berada di kawasan berkenaan turut dilanggar.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, kejadian dipercayai berlaku apabila pemandu kereta jenis Toyota Altis tertekan pedal minyak sejurus terlihat anaknya berjalan keluar ke tempat menunggu.
“Kereta yang dipandu suspek terbabas sebelum melanggar dua wanita berusia 30 dan 35 tahun serta bayi berusia sehari.
“Seorang mangsa dilaporkan berada di zon merah manakala dua lagi dilaporkan stabil tetapi masih menerima rawatan,” katanya dalam satu kenyataan akhbar har ini.

Menurutnya lagi, hasil ujian saringan air kencing serta ujian alkohol dilakukan terhadap suspek didapati negatif.
“Suspek sudah ditahan untuk membantu siasatan dan kes disiasat mengikut Seksyen 42 Akta Pengangkutan Jalan 1987 kerana memandu secara melulu dan berbahaya,” ujarnya. – K! ONLINE


Gaduh bongkar aktiviti pengedaran dadah
Oleh MOHD YUNUS YAKKUB

19 Julai 2020, 2:20 pm
SABAK BERNAM – Pergaduhan tiga lelaki di sebuah balai raya berdekatan Sungai Ayer Tawar membongkar aktiviti pengedaran dadah di daerah ini kelmarin.
Ketiga-tiga suspek berusia 36 hingga 42 tahun itu dipercayai bergaduh kerana masalah peribadi sebelum ditahan pada pukul 4 petang.
Ketua Polis Daerah Sabak Bernam, Superintenden Agus Salim Mohd. Alias berkata, pihaknya terlebih dahulu menerima maklumat pergaduhan tersebut daripada orang ramai.
Katanya, dua daripada suspek terlebih dahulu ditahan sebelum menemui heroin seberat 15.4gram (g) bernilai RM500.
“Soal-siasat kemudiannya membawa penangkapan seorang lagi suspek sejam kemudian di kawasan berdekatan.
“Kita berjaya merampas dua peket syabu seberat 56.36g dan sepeket ganja seberat 1.39g dengan nilai keseluruhan hampir RM2,000,” katanya ketika dihubungi Kosmo! Online hari ini.

Kata beliau berdasarkan siasatan awal mendapati kesemua suspek telah terlibat dalam penyalahgunaan dadah sejak 20 tahun lalu selain menjual dadah secara kecil-kecilan.
Agus menjelaskan kesemua suspek direman di antara lima hingga tujuh hari dan kes disiasat mengikut Seksyen 12 (2) serta 39 B Akta Dadah Berbahaya 1952. – K! ONLINE


Covid-19: 15 kes baharu, babitkan 11 penularan tempatan
Oleh NOR IDAYU BOSRO

19 Julai 2020, 9:10 pm
PUTRAJAYA – Sebanyak 15 kes baharu Covid-19 direkodkan hari ini membabitkan 11 kes penularan tempatan dan empat kes import menjadikan jumlah kumulatif sebanyak 8,779 kes.
Kementerian Kesihatan dalam satu kenyataan berkata, daripada 11 kes tempatan, lapan adalah warganegara manakala tiga bukan warganegara.
“Satu kes kematian turut direkodkan membabitkan seorang penghuni lelaki pusat jagaan warga emas yang dirawat di Hospital Enche’ Besar Hajjah Kalsom, Johor.
“Mangsa mengalami gejala demam dan batuk serta sejarah penyakit darah tinggi kronik serta strok,” katanya di sini hari ini. -K! ONLINE


Remaja lahir anak dalam tandas, campak atas bumbung rumah
Oleh MUHAMAD TARMIZE MOHD NOR

19 Julai 2020, 4:15 pm
IPOH – Remaja perempuan berusia 16 tahun yang mencampakkan bayi lelakinya ke atas bumbung rumah dalam kejadian di Taman Seri Dermawan, Bercham di sini semalam dipercayai melahirkan bayi tersebut di dalam tandas seorang diri.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan polis di tempat kejadian mendapati terdapat kesan darah di cadar dan jeriji besi tingkap biliknya di tingkat dua.
“Suspek dipercayai melahirkan bayi tersebut di dalam tandas sebelum menggunting tali pusat bayi menggunakan gunting dan membuangnya ke atas bumbung rumah.
“Temubual dengan ahli keluarga mendapati ibunya tidak mengetahui suspek mengandung dan hanya menyangka pertambahan berat badan anaknya itu disebabkan Perintah Kawalan Pergerakan (PKP) manakala adik suspek turut tidak menyedari keadaan kakaknya itu,” katanya ketika dihubungi Kosmo! sebentar tadi.
Tambah A. Asmadi, bayi tersebut kini masih dalam keadaan kritikal dan diberi bantuan pernafasan di Unit Rawatan Rapi (ICU), Kompleks Wanita, Kanak-Kanak dan Kardiologi, Hospital Raja Permaisuri Bainun manakala suspek turut dirawat di hospital sama.
“Suspek masih di tahan di wad memandangkan masih lagi mengalami pendarahan dan uri bayi tersebut masih berada di dalam rahim,” katanya.

Menurutnya lagi, ibu suspek keluar ke pasar dan tiada di rumah manakala bapanya yang merupakan pemandu lori juga sedang bekerja ketika kejadian itu berlaku.
“Jiran suspek pada awalnya terdengar bunyi dentuman di atas bumbung rumah dan apabila menjenguk ke luar tingkap, dia melihat seorang bayi yang masih bertali pusat sebelum memaklumkan kepada pihak polis.
“Suspek juga tidak mahu mengaku bayi tersebut merupakan anaknya namun selepas didesak, dia akhirnya mengangguk dan memberitahu dia terlanjur dengan teman lelakinya yang tinggal di Rawang,” katanya.
Difahamkan remaja berkenaan dan keluarganya tinggal di Rawang sebelum ini sebelum berpindah ke Ipoh kira-kira sebulan yang lalu.
Kes disiasat mengikut Seksyen 317 Kanun Keseksaan kerana menyembunyikan kelahiran bayi dengan niat membuang bayi berkenaan. K! ONLINE


Penolong Kanan Pendaftar UMT rasuah dipenjara lima tahun
Oleh MOHD AZLI ADLAN

19 Julai 2020, 3:45 pm
KUALA TERENGGANU – Bahana mengambil suapan sebagai dorongan meluluskan kerja-kerja pembekalan, seorang pegawai Universiti Malaysia Terengganu (UMT) dijatuhi hukuman penjara lima tahun oleh Mahkamah Sesyen di sini hari ini.
Hakim Jamaludin Mat memutuskan Fazrul En. Hassan, 41, yang merupakan Penolong Kanan Pendaftar Pusat Pengajian Sains Asas UMT turut di denda RM89,600 selepas didapati bersalah ekoran pihak pembelaan gagal menimbulkan keraguan di akhir kes pembelaan.
Berdasarkan pertuduhan, Fazrul didakwa menggunakan jawatannya untuk mendapatkan suapan daripada sebuah syarikat perabot sebagai dorongan meluluskan kerja-kerja pembekalan 14 set kerusi dan meja simen berjumlah RM17, 920.
Perbuatan tersebut di dakwa dilakukan tertuduh di Pusat Pengajian Sains Asasi UMT, Kuala Nerus pada 12 April 2018.
Dia di dakwa mengikut Seksyen 23(1) Akta Suruhanjaya Pencegahan Rasuah Malaysia 2009 yang memperuntukkan hukuman penjara maksimum 20 tahun atau denda minimum lima kali ganda nilai suapan atau RM10,000 jika sabit kesalahan. – K! ONLINE


Ramai degil jalani ujian saringan kedua Covid-19
Oleh MOHD YUNUS YAKKUB

19 Julai 2020, 7:42 pm
SHAH ALAM – Ramai masih berdegil menjalani ujian saringan kedua Covid-19 selepas melakukan kuarantin sendiri di rumah selepas pulang dari luar negara.
Menteri Kanan (Keselamatan), Datuk Seri Ismail Sabri Yaakob berkata, ujian saringan kedua yang dijalani pada hari ke-13 sangat penting dalam menentukan sama ada mereka ini positif atau negatif.
Menurut beliau, mereka boleh menjalani ujian saringan tersebut di Pejabat Kesihatan Daerah (PKD) berhampiran.
“Pada peringkat awal laporan terdapat 1,400 orang namun apabila diumumkan menurun kepada 400 orang dan masih ada lagi tidak membuat saringan itu.
“Berdasarkan sebelum ini sememangnya ada mengesan mereka yang positif selepas menjalani ujian saringan kedua walaupun peratusannya kecil tetap berbahaya. Justeru, kita minta beberapa ratus orang lagi masih berdegil untuk melakukan ujian tersebut,” katanya kepada pemberita di sini hari ini.
Terdahulu beliau melawat mural gergasi potret beliau sendiri yang dilukis pada diniding sebuah bangunan kedai di Seksyen U12 di sini.

Ismail Sabri memberitahu, mereka yang menjalani kuarantin di rumah ini dipantau menerusi aplikasi MySejahtera dan memakai gelang sebagai penandaan.
Ujar beliau, sekiranya mereka keluar bererti melanggar prosedur standard operasi (SOP) selain perlu menjaga keselamatan diri dengan berada di dalam bilik dan tidak bergaul dengan keluarga.
“Pihak polis dan Kementerian Kesihatan turut akan melakukan pemeriksaan dari masa ke semasa bagi memastikan SOP dipatuhi kelompok tersebut.
“Bagaimanapun, perundangan dan SOP semata-mata tidak berjaya sekiranya tiada kesedaran di kalangan orang yang dikuarantin untuk mendisplinkan diri dan mengawal wabak tersebut daripada merebak,” katanya. -K! ONLINE


Polis akan panggil pengeluar kasut guna logo Jata Negara
19 Julai 2020, 1:40 pm
KUALA LUMPUR – Polis akan memanggil beberapa individu dari sebuah syarikat pengeluar kasut bagi membantu siasatan berhubung penggunaan logo Jata Negara di bahagian dalam kasut keluaran syarikat berkenaan.
Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, setakat ini pihaknya sudah menerima dua laporan berhubung kejadian tersebut termasuk satu daripada pihak syarikat pengeluar kasut itu sendiri.
“Siasatan sedang dijalankan dan beberapa individu daripada syarikat pengeluar kasut itu akan dipanggil dalam masa terdekat.
“Kes disiasat mengikut Seksyen 5 (1) Akta Lambang dan Nama (Mencegah Penggunaan Tidak Wajar) 1963 dan Seksyen 233 Akta Komunikasi dan Multimedia 1998,” katanya ketika dihubungi Kosmo! Online hari ini.
Semalam, pengeluar kasut jenama Beethree membuat permohonan maaf secara terbuka susulan mencetak logo Jata Negara di bahagian dalam kasut keluaran syarikatnya.
BeeThree Footwear dalam satu kenyataan berkata, kesilapan tersebut berlaku berikutan kekurangan pengalaman dalam kalangan pekerja dan pihaknya telah mengarahkan menghentikan pengeluaran produk tersebut serta-merta.

“Kami dari syarikat BeeThree Footwear ingin membuat permohonan maaf di atas kesilapan syarikat kami yang telah meletakkan logo Jata Negara di bahagian insole seperti yang tular di media sosial,” ujarnya. – K! ONLINE


JAS rampas 1,864 tan sisa toksik
Oleh KOSMO!

19 Julai 2020, 1:17 pm
ISKANDAR PUTERI – Jabatan Alam Sekitar (JAS) menemui 110 unit kontena berisi sisa toksik jenis debu ‘electric arc furnace’ (EAF) yang di transit di Pelabuhan Tanjung Pelepas (PTP), Gelang Patah di sini, Rabu lalu.
Menteri Alam Sekitar dan Air, Datuk Tuan Ibrahim Tuan Man berkata, penemuan tersebut merupakan penemuan bahan buangan berjadual terbesar yang di transit di negara ini sejak perjanjian Konvensyen Basel pada 1993.
Menurutnya, sisa toksik seberat 1,864 tan yang dikesan pada 15 Jun lalu itu dibawa masuk dari Romania untuk di transit di sini sebelum dijadualkan ke Indonesia.
“Debu EAF diklasifikasi sebagai buangan toksik dan berbahaya di bawah Konvensyen Basel. Debu EAF mengandungi logam berat amat berbahaya seperti zink, ferum, chromium, cadmium dan plumbum.
“Sekiranya sisa toksik ini tidak diuruskan mengikut prosedur tertentu, ia boleh memberi kesan buruk bukan sahaja kepada alam sekitar, tetapi turut menjejaskan kesihatan manusia,” ujarnya.
Beliau berkata demikian dalam sidang akhbar yang diadakan selepas melakukan lawatan kerja ke PTP, Gelang Patah, di sini hari ini.-K! ONLINE.


Skuad Moja perlu cepat daripada bomba
Oleh MOHD RIDZAUDDIN ROSLAN

19 Julai 2020, 1:49 pm
GOMBAK- Majlis Agama Islam Wilayah Persekutuan (MAIWP) akan terus mempergiatkan usaha mempromosi aplikasi Mobil Jejak Asnaf (Moja) bagi membantu golongan terjejas di wilayah itu.
Bagaimanapun, Pengerusinya, Datuk Seri Syed Hussien Al-Habshee berkata, meskipun dilancarkan bulan lalu, aplikasi itu dilihat masih belum diketahui rakyat secara menyeluruh.
“Saya berhajat dengan aplikasi ini, sebelum pihak bomba sampai, skuad Moja boleh tiba dahulu bagi memberikan bantuan kepada mereka yang terjejas.
“Namun, maklumat berkaitan kewujudan aplikasi Moja belum diterima sepenuhnya penduduk sekitar dan saya akan ajukan kepada Pengarah Jawi selain pengerusi masjid berkaitan hal ini,” katanya kepada Kosmo! di sini tadi.
Terdahulu, Syed Hussien menyampaikan bantuan kecemasan berjumlah RM2,000 berserta kit musibah seperti barangan keperluan diri kepada keluarga Johari Latif yang kehilangan tempat tinggal akibat kebakaran minggu lalu.


Pasar Karat Loken dibuka kepada orang ramai hari ini
Oleh MUHAMAD TARMIZE MOHD NOR

19 Julai 2020, 12:54 pm
IPOH – Pasar Karat Loken atau Memory Lane di tengah bandar raya Ipoh hari ini kembali dibuka kepada orang ramai sejak ia ditutup bermula Perintah Kawalan Pergerakan (PKP) akibat wabak pandemik Covid-19 Mac lalu.
Pengarah Kanan Perkhidmatan dan Operasi Majlis Bandaraya Ipoh (MBI), Musa Dun berkata, pembukaan perniagaan tersebut hanya melibatkan perniagaan barangan lama, terpakai dan antik di Jalan Horley.
“Pembukaan semula Memory Lane ini dibuat secara penggiliran setiap minggu melibatkan 278 pelesen mengikut prosedur operasi standard (SOP) yang ditetapkan kerajaan.
“Memandangkan ia baru pertama kali dibuka kepada orang ramai sejak penutupannya Mac lalu, kita akan melihat pematuhan orang ramai terhadap SOP ini seterusnya membuat penambahbaikan pada masa akan datang,” katanya.
Beliau berkata demikian ketika mengadakan Lawatan Pematuhan SOP di Memory Lane di sini hari ini.
Tambah Musa, bagi memudahkan urusan pengunjung, MBI telah menyediakan enam pintu masuk dan beberapa orang kakitangan MBI telah ditempatkan untuk tujuan pemantauan pematuhan SOP.

“Kira-kira 1,000 pengunjung hadir pada hari pembukaan semula Memory Lane ini yang dibuka bermula 7 pagi hingga 1 tengah hari,” katanya. -K! ONLINE


Dua kakitangan UniSZA didakwa 34 pertuduhan kemuka tuntutan palsu
Oleh MOHD AZLI ADLAN

19 Julai 2020, 12:49 pm
KUALA TERENGGANU – Dua kakitangan Universiti Sultan Zainal Abidin (UniSZA) dihadapkan ke Mahkamah Sesyen di sini hari ini atas 34 pertuduhan menipu dengan mengemukakan tuntutan palsu berhubung penyelenggaraan kenderaan jabatan yang tidak wujud berjumlah keseluruhan RM37,879 pada sembilan bulan lalu.
Kedua-dua tertuduh iaitu Mohd Amir Hafizudin Zakaria, 31, dan Wan Saiful Kudri Che Wan Ahmad, 38, yang masing-masing merupakan pembantu tadbir kewangan dan pembantu akauntan universiti itu membuat pengakuan tidak bersalah sebaik kesemua pertuduhan dibacakan di hadapan Hakim Jamaludin Mat.
Berdasarkan kesemua pertuduhan, kedua-dua tertuduh didakwa memperdaya Penolong Akauntan UniSZA dengan mengemukakan tuntutan palsu bagi pembekalan, pemasangan dan penyelenggaraan kenderaan-kenderaan jabatan universiti itu.
Mereka didakwa melakukan kesemua kesalahan itu di Pejabat Bendahari UniSZA, Gong Badak, Kuala Nerus dari Oktober hingga Disember 2019 .
Mohd. Amir Hafizudin dan Wan Saiful Kudri didakwa mengikut Seksyen 420 Kanun Keseksaan yang memperuntukkan hukuman penjara antara satu hingga 10 tahun dan sebatan serta boleh dikenakan denda jika sabit kesalahan. – K! ONLINE


TM bersedia tawar teknologi 5G dalam tempoh singkat
Oleh KOSMO!

19 Julai 2020, 2:07 pm
KUALA LUMPUR – Telekom Malaysia (TM) berkeupayaan menawarkan teknologi generasi kelima (5G) dalam tempoh beberapa bulan sahaja sekiranya kerajaan menganugerahkan lesen spektrum berkenaan kepada syarikat.
Pengarah Urusan dan Ketua Pegawai Eksekutif Kumpulannya, Datuk Noor Kamarul Anuar Nuruddin berkata, melalui pembangunan infrastruktur lebih daripada 560,000 kilometer kabel gentian optik di seluruh negara, pihaknya boleh menawarkan teknologi berkenaan kepada lebih ramai pengguna.
Ini sejajar dengan hasrat syarikat untuk mencapai kadar penembusan jalur lebar berkelajuan tinggi kepada lebih daripada 98 peratus daripada penduduk.
Sehingga kini, syarikat konglomerat itu telah melabur sebanyak RM20 bilion untuk infrastruktur talian tetap, RM4.4 bilion bagi infrastruktur asas jalur lebar, RM16 bilion untuk infrastruktur jalur lebar dan RM2.2 bilion bagi pembangunan infrastruktur mudah alih.
TM berhasrat untuk mencapai kadar penembusan jalur lebar berkelajuan tinggi kepada lebih daripada 98 peratus daripada penduduk.

TM miliki infrastruktur telekomunikasi lengkap
“TM tidak memerlukan pelaburan yang besar untuk menawarkan teknologi terbaharu itu kerana kami sudah memiliki infrastruktur sedia ada.

“Teknologi 5G memerlukan kabel gentian optik dan tanpa kabel tersebut, perkhidmatan tersebut tidak boleh ditawarkan kepada rakyat, memandangkan kami memiliki infrastruktur tersebut, kami perlu pasang dan hubungkan sahaja,” katanya pada sesi taklimat media di sini baru-baru ini.
Turut hadir Ketua Pegawai Strategi TM, Tengku Muneer Tengku Muzani.
Teknologi 5G memiliki kelebihan daripada kepantasan dan kapasiti yang lebih besar untuk memuat turun bahan.

5G adalah rangkaian komunikasi tanpa wayar generasi masa depan yang direka untuk memberikan hubungan maya lebih baik berbanding generasi sebelumnya, termasuk kelajuan dan kebolehpercayaan yang lebih tinggi.

TM tidak perlu pelaburan  besar untuk 5G
Selain itu, Muneer menjelaskan, kerajaan perlu memberi peluang kepada TM untuk memenuhi tanggungjawabnya menawarkan teknologi 5G bagi memastikan lebih ramai rakyat dapat menikmati rangkaian telekomunikasi yang lebih baik dan pantas.
“Jika ditanya kepada syarikat telekomunikasi lain sama ada mereka mampu menawarkan teknologi 5G, pastinya mereka tidak boleh melaksanakannya kerana ia memerlukan pelaburan yang tinggi untuk membangunkan infrastruktur berkenaan.
“Mereka sebenarnya masih terbeban dengan peruntukan pelaburan yang tinggi untuk penyediaan platform teknologi 4G beberapa tahun lalu, pulangan daripada pelaburan tersebut masih belum diperoleh,” jelas beliau.
TM melaksanakan tanggungjawabnya untuk membangunkan infrastruktur telekomunikasi negara.
TM bukan monopoli pasaran
Menjawab soalan berhubung dakwaan TM memonopoli industri telekomunikasi di negara ini sehingga menyukarkan syarikat lain untuk berkembang, Noor Kamarul menjelaskan, ia merupakan satu dakwaan yang tidak berasas kerana syarikat bertanggungjawab untuk melaksanakan pembangunan infrastruktur komunikasi negara bagi kemudahan rakyat.
Menurutnya, operasi syarikat tidak bersandarkan kepada keuntungan semata-mata tetapi mengambil kira agenda kerajaan untuk membangunkan industri telekomunikasi negara.
Ini dapat dilihat pada projek pembangunan infrastruktur telekomunikasi di Putrajaya pada tahun 1997 yang dibangunkan oleh TM dengan pelaburan lebih daripada RM1 bilion.
“Syarikat telekomunikasi lain tidak berminat untuk melaksanakan projek pada masa tersebut, kami menerima pelawaan tersebut dan berjaya melaksanakannya,” ujarnya.


Lapan peniaga ayam kena tindakan
Oleh KOSMO!

19 Julai 2020, 1:05 pm
PUTRAJAYA – Lapan kertas siasatan dibuka ke atas peniaga ayam yang disyaki melakukan kesalahan mencatut susulan hasil pemeriksaan yang dilaksanakan pada 17 hingga 30 Jun lalu.
Pengarah Penguat Kuasa Kementerian Perdagangan Dalam Negeri Dan Hal Ehwal Pengguna (KPDNHEP), Datuk Iskandar Halim Sulaiman berkata, semua kertas siasatan tersebut sedang dalam siasatan lanjut untuk melengkapkan dokumen pembuktian sebelum dirujuk kepada Timbalan Pendakwa Raya KPDNHEP.
“Lapan kes ini melibatkan empat peruncit di Pasar Awam Melaka dan empat pemborong ayam iaitu satu di Melaka manakala, tiga lagi di Kuala Lumpur.
“Semua kes tersebut sedang disiasat mengikut Seksyen 14(1), Akta Kawalan Harga dan Antipencatutan (AKHAP) 2011,” katanya dalam satu kenyataan di sini hari ini.
Pada masa sama, beliau berkata, pemantauan harga ayam semasa pada bulan ini mendapati, harga runcit ayam standard mula menunjukkan trend penurunan di pasar basah dan pasar raya bermula 1 hingga 17 Julai.
“Trend ini selari dengan penurunan harga ladang ayam hidup yang menunjukkan penurunan harga pada minggu kedua Julai antara RM4.50 hingga RM5.40 per kilogram (kg) daripada minggu pertama RM5.20 per kg hingga RM6.10 per kg pada Julai.

“Harga ayam standard pada Julai adalah antara RM8 per kg hingga RM8.50 per kg dan telah menurun pada minggu kedua dengan harga RM7.60 per kg hingga RM7.90 per kg,” katanya.
Iskandar Halim berkata, KPDNHEP akan terus memantau bekalan dan harga ayam semasa di pasaran supaya pengguna dapat memperolehi ayam dengan harga berpatutan.
Mengulas lanjut, beliau berkata, pelaksanaan pemeriksaan berhubung kenaikan harga ayam adalah ekoran daripada aduan diterima daripada orang ramai pada 15 Jun lalu.
Katanya, pemantauan dilaksanakan di bawah perundangan AKHAP 2011 untuk mengenal pasti peringkat rantaian pembekalan yang memulakan punca kenaikan tersebut serta mengesan sekiranya wujud aktiviti pencatutan.
Sebelum ini, KPDNHEP mengesahkan terdapat kenaikan harga ayam selepas tamat tempoh skim Harga Maksimum Musim Perayaan antara 4 Jun hingga 19 Jun lepas dengan kenaikan antara 10 sen hingga RM1.50 di peringkat peruncit.
Ketika itu, ayam dijual mencecah harga RM10 sekilogram berbanding harga ayam standard RM7.50 sekilogram. -K! ONLINE


Peti keselamatan elak kejadian lemas di Teluk Batik
Oleh MUHAMAD TARMIZE MOHD NOR

19 Julai 2020, 1:54 pm
LUMUT – Satu inisiatif baru iaitu Life Saving Appliances (Lisa) sebagai langkah tambahan keselamatan pengunjung di pantai Teluk Batik diperkenalkan Jabatan Bomba dan Penyelamat Malaysia (JBPM) Perak hari ini.
Pengarah JBPM Perak, Azmi Osman berkata, peti yang mengandungi peralatan seperti pelampung, jaket keselamatan, beg tali dan siren itu merupakan inovasi pertama dilaksanakan di negeri ini.
“Lisa yang diusahakan dengan kerjasama Tourism Perak akan berfungsi sebagai langkah awal keselamatan sekiranya berlaku insiden lemas.
“Para pegawai JBPM bersama agensi lain seperti Angkatan Pertahanan Awam Malaysia, Polis Diraja Malaysia dan Jabatan Sukarelawan Malaysia akan memberi tunjuk ajar penggunaannya kepada para pengunjung,” katanya.
Beliau berkata demikian selepas melancarkan Kempen Kesedaran Keselamatan di Air, Pemasangan Papan Tanda Keselamatan dan Lisa di Pantai Awam Teluk Batik di sini hari ini.
Turut hadir Pengarah Tourism Perak, Zuraida Md. Talib.

Tambah Azmi, sebanyak sembilan kes lemas dilaporkan di negeri Perak membabitkan 10 kematian pada tahun ini dan inisiatif ini diharap dapat mencegah lebih banyak kes lemas pada masa akan datang.
“Ini merupakan percubaan pertama pemasangan Lisa dan ia akan menjadi titik tolak kepada pemasangan di kawasan tumpuan pelancongan lain di seluruh negeri ini.
“Jika ia dilihat berjaya dalam tempoh enam bulan ini, kita akan kembangkan penggunaannya di kawasan lain seperti Tasik Cermin, Pulau Pangkor dan Tasik Banding,” katanya.
Bagaimanapun katanya, pengunjung perlu mengelakkan sebarang perbuatan vandalisme dan kerosakan lain terhadap Lisa memandangkan ia milik masyarakat serta demi keselamatan pengunjung lain.
“Kita juga akan mengadakan perbincangan dengan pihak nelayan untuk bantu kita. Mungkin kita ada kaedah untuk melantik mereka sebagai bomba nelayan,” katanya. – K! ONLINE


3,000 Orang Asli terputus hubungan selepas banjir lumpur
Oleh KOSMO!

19 Julai 2020, 1:38 pm
GUA MUSANG – Dianggarkan seramai 3,000 penduduk Orang Asli di Pos Hendrop dan Pos Tuel dekat sini terputus hubungan selepas jalan utama ke dua perkampungan itu ditimbus tanah runtuh akibat kejadian banjir lumpur semalam.
Kejadian berlaku apabila hujan lebat berterusan disusuli angin kencang bermula pukul 6 petang semalam menyebabkan paras air Sungai Ber meningkat dengan cepat.
Pengerusi Majlis Pengurusan Komuniti Kampung Orang Asli (MPKKOA) Pos Hendrop, Kamal Rami berkata, kejadian disedari penduduk pada pukul 10 malam apabila melihat hakisan tanah dari bukit berhampiran jatuh lalu menutup jalan berkenaan.
Katanya, kejadian banjir lumpur turut menyebabkan tanaman dan banyak pokok tumbang.
“Pokok-pokok kayu besar dihanyutkan arus deras sebelum merempuh sebuah jambatan menghubungkan Pos Hendrop dengan Pos Tuel hingga runtuh.
“Ketika ini, penduduk kampung telah terputus hubungan apabila kawasa bukit berhampiran runtuh dan menutup laluan jalan,” katanya.

Jelas Kamal, susulan kejadian itu, tiada kemalangan jiwa dilaporkan dan kedudukan rumah penduduk yang berada di kawasan tinggi menyebabkan mereka terselamat daripada ditenggelami banjir lumpur.
Sementara itu, seorang penduduk, Biah Pinang, 48, berkata, dia terkejut dengan kejadian itu terutamanya apabila kawasan kampung terputus hubungan dengan kawasan luar.
Katanya, mereka berharap agar jalan dan jambatan dibaiki dengan kadar segera untuk kemudahan perhubungan penduduk Orang Asli.
“Penduduk telah berkurung di dalam rumah merema ekoran bimbang berlaku kejadian tanah runtuh lagi.
“Kami berharap pihak berkuasa segera membina sebuah jambatan baharu dan menyodok tanah yang menimbus jalan,” katanya.
Sementara itu, Ahli Dewan Undangan Negeri (ADUN) Galas, Mohd. Syahbuddin Hashim ketika dihubungi berkata, pihaknya mengambil perhatian kebajikan penduduk Orang Asli dan akan membaik pulih jalan yang rosak itu.


Bomba potong cincin tersangkut di jari
Oleh KOSMO!

19 Julai 2020, 2:05 pm
Oleh NUR ALINA HASSAN
MUAR – Seorang wanita terpaksa mendapatkan bantuan pihak bomba selepas cincin jenis suasa yang dipakai di jari manis tangan kanannya tersekat.
Ketua Balai Bomba dan Penyelamat (BBP) Muar, Penolong Kanan Penguasa Bomba, Mohd. Jefri Jamal berkata, mangsa berusia 44 tahun itu telah datang ke balai bomba hari ini selepas usaha mengeluarkan cincin berkenaan gagal.
“Mangsa yang beralamat di Melaka telah datang ke balai ini bersama ahli keluarganya dan mengadu jari bengkak gara-gara cincin suasa dipakai itu tersekat.
“Pihak bomba kemudiannya menggunakan peralatan khas bagi memotong cincin berkenaan sebelum ia berjaya ditanggalkan dalam tempoh kurang 20 minit,” katanya ketika dihubungi di sini hari ini.
Menurut Mohd Jefri, difahamkan cincin itu baru sahaja dipakai oleh wanita berkenaan sebelum ianya tersekat dan terus gagal dikeluarkan.

“Mangsa mendakwa telah cuba pelbagai kaedah termasuk menggunakan sabun namun gagal sebelum mangsa kemudiannya terpaksa meminta bantuan dari anggota bomba.
“Operasi disertai empat anggota itu tamat pada pukul 10.20 pagi tadi dan mangsa tidak mengalami sebarang kecederaan,” katanya. – K! ONLINE


Pemungut kelapa sawit dituduh miliki senjata
Oleh NORLIDA AKMAR IDROS

19 Julai 2020, 12:48 pm
KULIM – Seorang pemungut kelapa sawit dihadapkan ke Mahkamah Sesyen dan Majistret di sini hari ini atas enam pertuduhan membabitkan kes memiliki senapang patah, peluru hidup, kelongsong peluru dan pisau pada 6 Julai lalu.
Tertuduh, Shahzairos Ramli, 49, bagaimanapun mengaku tidak bersalah terhadap semua pertuduhan yang dibacakan di hadapan Hakim Mahkamah Sesyen, Musyiri Peet dan Penolong Pendaftar Mahkamah Rendah Kulim, Balkhis Abdul Halim.
Di Mahkamah Sesyen, tertuduh didakwa atas tiga pertuduhan iaitu memiliki sebilah pisau berhulu hitam berukuran kira-kira 19 sentimeter (cm), selaras senapang patah bertulis Carina dan selaras senapang patah buatan sendiri.
Pertuduhan terhadapnya dilakukan mengikut Seksyen 6 Akta Bahan-Bahan Kakisan dan Letupan serta Senjata Berbahaya 1958 dan Seksyen 8 Akta Senjata Api (Penalti lebih berat) 1971.
Sementara itu, di Mahkamah Majistret, tertuduh berhadapan dengan tiga lagi pertuduhan iaitu memiliki dua butir peluru hidup tertera perkataan Zuber; 16 kelongsong peluru dan 13 butir peluru hidup tertera tulisan SME Mega.
Pertuduhan bagi semua kesalahan tersebut dibuat mengikut Seksyen 8(a) Akta Senjata 1960.

Dia dituduh melakukan keenam-enam pertuduhan itu di Jalan Kampung Padang Cina di sini kira-kira pukul 5.30 petang, 6 Julai lalu.
Mahkamah Sesyen tidak membenarkan Shahzairos diikat jamin dan kes akan disebut semula pada 18 Ogos depan.
Pendakwaan kes di Mahkamah Sesyen dikendalikan Timbalan Pendakwaan Raya, S. Pavitra manakala di Majistret dikendalikan oleh Pegawai Pendakwa, P. Vickneswaran.
Tertuduh diwakili peguam dari Yayasan Bantuan Guaman Kebangsaan, K. Kirenram.-K! ONLINE